Bukedde Online - MANIFESITO Y'ABALONZI; 'Mulongoose ebyenjigiriza tubayiire obululu'\nYiga bwe bakola ebizigo mu bikolokomba n'ebiwata\nAbalonzi bagamba nti omuntu anaalaga entekateeka z’okwongera ku bungi bw’abasomesa n’okusitula omutindo gwabwe, oyo kwe bafi ira. Kino abantu 26 ku 100 bakikkiriza.\nKKAMPUNI ya Vision Group efulumya ne Bukedde akoze okunoonyereza ku biki abalonzi bye baagala abakulembeze baabwe babakolereko.\nBino omukulembeze anaasuubiza okubikola n’okulambika obulungi bw’agenda okubikola abalonzi ne bakkiriza nti ajja kubituukiriza baakubyesigamako nnyo okumulonda.\nOkunoonyereza kuno kwakolebwa mu bitundu eby’enjawulo okuli Kampala, Kayunga, Mpigi, Nakaseke, Luweero, Masaka, Lwengo, Ssembabule, Mukono, Mubende, Wakiso ne Nakaseke.\nBaabuuza abantu 6,335 ku biki bye balowooza abakulembeze bye balina okussa mu nkola ku byenjigiriza okusobola okubayiira obululu.\nWabula Moses Kasibante, omubaka wa Lubaga North ate nga mmemba ku kakiiko k’ebyenjigiriza mu Palamenti agamba: Abasomesa batono ate bafuna omusaala mutono.\nKati ekizzeewo bangi ku basomesa obusomesa beeyambisa obukugu bwe bafunye mu matendekero ne bagenda bakola emirimu emirala.\nAbatono abakyali mu busomesa nabo babeerayo nga bwe banoonya emirimu emirala. Gavumenti erina okuteekawo embeera okwagazisa abantu okuyingira obusomesa ng’ekimu ku byo y’ensasula ennungi.\nEnsoma eteyamba baana, gattako abasomesa okulowoolereza mu kubakoppera 13 ku 100, bakikakasa nti amasomero gakikola.\nMary Josephine Nabuyungu, akulira SACCO y’abasomesa eya Mukono- Kayunga agamba, kikyamu okuyamba ku baana kubanga kitta ebiseera by’omwana eby’omu maaso ne kitta n’erinnya ly’omusomesa.\nEkigendererwa ky’ebibuuzo si mwana kuyita kyokka, okumuwa ekigezo ekimutwala mu bulamu obw’okwetengerera kale talina kuyambibwa.\nAbakulembeze baffe basobola okuyambako mu kukoma okukoppa, kasita bateekawo enkola ennungi mu byenjigiriza, okutumbula omutindo gw’abasomesa, okuweereza ebikozesebwa ku masomero naddala ago aga Gavumenti.\nEmisaala gy’abasomesa emitono abalonzi 9 ku 100 bakisimbako amannyo nti ye kanaaluzaala w’okuseraba kw’omutindo gw’ebyenjigiriza.\nEra omukulembeze anaakakasa nti waakuteerayo abasomesa akabega bafune ku musaala ogw’egasa obululu waakubuyooza bisero.\nJames Tweheyo, Ssaabawandiisi w’ekibiina ekigatta abasomesa mu ggwanga ekya UNATU agamba nti, emisaala gy’abasomesa emitono kimu ku bireetawo ensoma embi kubanga abasomesa batandika okwagala okwongerako emirimu emirala ku mulimu\ngw’obusomesa n’ekigendererwa ky’okuwatanya okwongera ku nnyingiza ne baba ng’obudde bawaayo butono mu kibiina.\nOKULWANYISA OBWAVU N’OKUKENDEEZA KU BISALE BY’AMASOMERO\nAbalonzi 22 ku buli 100, bagamba nti ebisale by’amasomero bisusse ate abazadde ababisasula baavu, wasaana wabeewo enkola okukoma ku masomero.\nKasibante agamba nti, Gavumenti yalemwa okuteekawo ekkomo ku bisale by’essomero sso nga kino yandibadde ekikolera mu kugaba layisinsi.\n“Wadde amasomero gaafuuka bizinensi naye waliwo ekiyita we kyandikomye. Kati osanga essomero mu kitundu nga abalisemberedde tebalifunamu kubanga ensimbi ze lisaba nnyingi,” bwe yagambye.\nEBIKOZESEBWA KU MASSOMERO\nAmasomero obutaba na bikozesebwa, abalonzi 9 ku 100 balaga nti kino kikyali kizibu mu byenjigiriza. Wabula waliwo abazadde abamu abalowooza nti n’ebikozesebwa ku baana baabwe nabyo Gavumenti n’abakulembeze be balina okubibawa!\nAmyuka omukulu w’essomero lya Kirowooza P/S mu ggobolola y’e Kakooge e Nakasongola, Fridah Mukaluberwa agamba nti, kisoboka okuba nga kino si kizibu mu kibuga kubanga amasomero gali kumukumu naddala ag’obwannannyini.\nNaye mu byalo, amasomero geesudde eηηendo empanvu ate abazadde banoonyaamu ga UPE gokka kubanga tebaagala kusasula fiizi.\nGye biggweera ng’omwana atambudde kiromita nnya oba ttaano okugenda okusoma. Abamu batuuka kikeerezi ku ssomero ng’omusomesa yatandise dda okusomesa, oyo omusuubira otya okukwatagana ne banne.\nKisaanye okulaba nga waakiri buli muluka mubaamu amasomero ga pulayimale abiri kikendeeze ku ηηendo abayizi ze batambula.\nEnsula n’endya y’abaana, 2 ku buli 100 balowooza nti esobola okukonya omwana.\nKino kiwagirwa Dr. Steven Mukasa owa St. Vincent Hospital e Mengo bw’agamba: Okusula n’okulya kw’omwana biyamba nnyo, kubanga omwana asula obulungi obwongo buba wamu ate kimwanguyira okuzuukuka ku makya n’agenda mu kibiina nga talina situleesi.\nOmwana asoma alina okulya emmere ezimba omubiri n’obwongo. Waliwo okulya ate n’abataliira ddala, abaana basaanye okufuna ekyenkya, ekyemisana, caayi akawungeezi n’ekyeggullo lwe bajja okusobola okukwata mu kibiina nga bakuffu.\nABAANA ABAVA MU SSOMERO\nAbalonzi 3 ku buli 100 bagamba nti omukulembeze anaalaga engeri gy’agenda okukendeeza ky’abaana okudduka mu maasomero baakumuwa obululu.\nRonald Ssemugabi, omusomesa ku Kakooge C/U agamba: Wadde ng’omuwendo gw’abayizi abava mu masomero weeguli naddala abo abavaamu nga bafunye embuto n’abalenzi abagenda okukola emirimu emirala naye si munene nnyo naddala wano mu Kakooge.\nNaye kino kiyinza okuba ekizibu omukulembeze okukirwanako, wabula buvunaanyizibwa bwa mukulembeze okulaba nga bateekawo embeera eyeegombesa abaana okuba ku masomero ne basoma.\nGavumenti ya NRM essira eritadde nnyo mu kutumbula ensoma y’ebyemikono nga baagala waakiri buli disitulikiti ebeemu ettendekero ly’ebyemikono nga kino kitandise mu disitulikiti ezitali zimu.\nOkulongoosa embeera z’abasomesa nga babateerawo ensimbi ze basobola okwewola ku magoba amatonotono nakyo kyatandikibwako dda, okwongera amaanyi mu bonnabasome, okuwola abayizi nakwo kwatandika n’ebirala bingi.\nOmwogezi wa FDC ate omubaka wa Kyaddondo East mu palamenti, Ibrahim Ssemujju Nganda: Ekimu ku by’endowooza ebirina okuteekebwako essira kwekusitula omutindo gw’eby’enjigiriza nga tuyita mu kusitula embeera z’abasomesa.\nOkuzimba ebizimbe eby’omulembe ebitagwa mu wiiki emu, ate bibeere nga bizimbibwa ku mutindo gwegumu okwetoloola eggwanga lyonna.\nMANIFESITO Y''ABALONZI; ‘Mulongoose ebyenjigiriza tubayiire obululu’


‘Bannayuganda mulime enva endiirwa’\nWeyune enkola ya kontulakiti ofunemu mu bulimi...\nEkitongole kya NAADS kifulumizza abavuzi ba tulakita 560 okuyamba okukozesa obulungi tulakita 320 ze kireese mu nteekateeka ya gavumenti ey’okusitula omutindo gw’ebyobulimi n’okwongera ku bungi bw’ebintu ebirimibwa okuva mu bitundu by’eggwanga ebitali bimu.\nAkulira ekitongole kya NAADS, Samuel Mugasi bwe yabadde akwasa abamu ku bagoba ba tulakita abaatendekeddwa ku kitebe ky’ebyobulimi ekya MUZARDI e Ntaawo e Mukono ebbaluwa zaabwe gye buvuddeko, yagambye nti batendese abantu bano okuyamba okukozesa obulungi tulakita zino gavumenti zeereese okutumbula ebyobulimi mu byalo.\n“Tulakita zino mutendekeddwa muzikozese okutumbula ebyobulimi mu disitulikiti ze mukiikiridde so si kusomba musenyu na mayinja na mbaawo mu byalo. Abalimi baakuzipangisa ku nsimbi ensaamusaamu,” Mugasi bwe yagambye.\nAkulira ekitongole kya NAADS mu ggwanga, Samuel Mugasi ng’akwasa omu ku baatendekeddwa ebisumuluzo bya tulakita abalage nga bw’ayize okugirimisa.\nYagambye nti, abalimi okukozesa enkumbi basaasaanya ssente nnyingi ate n’obudde kitwala bungi okuteekateeka ennimiro kyokka akozesa tulakita asaasaanya kitono bwogeraageranya n’ow’enkumbi, ate n’obudde owa tulakita akozesa butono okuteekateeka ennimiro ebirime ne bikulira mu budde.\nYeebazizza ekitongole kya MUZARDI ne kkampuni ya Engineering Solution abayambye ku NAADS okubangula abavuzi ba tulakita bano n’ategeeza nti, gavumenti nayo eyanguyirwa emirimu bw’efuna abagikwatirako ku mirimu gyayo egy’okutumbula ebyobulimi mu ggwanga.\nGavt. eyungudde abagenda okukwata ababba ebya ‘Operation Wealth Creation’


Bukedde Online - Akulira poliisi y'e Buziranjovu akwatiddwa lwa kukuba wa mawulire wa Bukedde TV\nTakisi ebadde enona omulambo bagikwatidde ...\nPoliisi mu disitulikiti y’e Mukono ekutte n’eggalira musajja waayo abadde akulira poliisi y’e Buziranjovu mu ggombolola y’e Nakisunga ng’ono avunaanibwa kukuba wa mawulire wa Bukedde TV.\nKalyankolo ng’ali ku kitanda mu ddwaliro lya Herona gye yasooka okujjanjabirwa. (Ebif. Henry Nsubuga)\nOmwogezi wa poliisi mu ttundutundu lya Kampala n'emiriraano, Patrick Onyango yategeezezza nti Cpl. Noah Mukoshi ye yakwatiddwa ng'avunaanibwa gwakukuba David Musisi Kalyankolo n'amuteekako olubale ku mutwe.\nOnyango yagambye nti Mukoshi ssaawa yonna waakutwalibwa mu kkooti avunaanibwe oluvannyuma lwa ffayiro okwekebejjebwa omuwaabi wa gavumenti.\nMukyala wa Kalyankolo nga ye Hadija Namutebi yategeezezza Bukedde nti bba abasirikale ba poliisi nga baduumirwa Mukoshi baamuzingiza ng'anaatera okutuuka ewuwe ku kyalo Namayiba mu ggombolola y'e Nakisunga ne bamukuba ne bamuleka ng'agudde avaamu omusaayi oluvannyuma lw'okumuleetako olubale olwamaanyi ku mutwe.\n"Yali atambuzza bigere ng'ava e Mukono gye yali akoledde ng'era ssaawa zaali ng'emu n'ekitundu ng'anaatera okutuuka ewaka. Yaggyayo kkaadi y'omulimu n'agibalaga n'ekkameraye n'abategeeza nga bwe yali ow'amawulire kyokka tebaamuwuliriza baagenda mu maaso na kumukuba," bwe yannyonnyodde.\nNamutebi yagambye nti olw'okuba obudde bwa kafiyu bwali butuuse, kyali kizibu okufuna entambula ebatuusa mu ddwaliro okutuusa abatuuze lwe baakubira ambyulensi y'eddwaliro lya Herona e Kisoga n'emunona nga we yatuukirayo nga takyamanyi biri ku nsi.\nKu Lwomukaaga, Kalyankolo y'aggyiddwa mu ddwaliro e Kisoga n'ayongerwayo e Kampala mu ddwaliro lya IHK okwongera okumwekebejja oluvannyuma lw'okusigala ng'akaaba obulumi obwamaanyi mu mutwe.\nKyokka Onyango yagambye nti ng'akola siteetimenti, OC Mukoshi yalaze nti Kalyankolo yasangibwa mu bbaala ne banne nga banywa mwenge abalala ne badduka ye n'alemerawo olwo kwe kumukuba ekintu ekyogi ku mutwe ekyamuleetako olubale.\nWabula bino Kalyankolo yabisambazze n'agamba nti Mukoshi anoonya kwejjako musango kwe kwagala okumuteekako obulimba obw'ekika ekyo kuba ye tanywa mwenge ng'ate teyagenda na mu baala kukwatayo mawulire.\nYagasseeko nti obudde obwo buli muntu yali adduka kuyingira mu nnyumba ng'abasirikale bakuba ne gwe basanze ku lubalaza.\nRDC w'e Mukono Fred Bamwine yategeezezza nti abasirikale abalala Mukoshi be yali nabo baamulumirizza nti ye kennyini ye yakuba Kalyankolo.\nBamwine yavumiridde ekikolwa kya Mukoshi n'agamba nti alina okuvunaanibwa kuba ebikolwa ng'ebyo eby'ekisiiwuufu by'empisa byonoona ekifaananyi kya poliisi nga tebayinza kuleka basirikale ng'oyo kugenda nga tebavunaaniddwa.\nN'owamawulire wa Radio Simba e Mukono, Dalton Yiga Matovu naye yakubibwa bubi nnyo abasirikale ba LDU bwe baamusanga ng'aweereza amawulire ku leediyo eg'embeera ya kafiyu ng'obudde bw'abantu obuyingira mu mayumba butuuse.\nMatovu yaloopa omusango ku poliisi omwali n'okubbibwako ebintu bye omwali n'ensimbi kyokka yategeezezza nti poliisi oluvannyuma yamuyita n'emuddiza ensimbi ze.


Bukedde Online - MV TEMPLAR; Okujjukira omwaka mulamba kakyanga eryato lino libbira obulamu ne butokomoka\nYiga okufumba ennyama y'embuzi ensiike nga kafulu\nMutesa yaggulawo enkolagana ya Uganda n'am...\nKU Ssande eno, lwe gwaweze omwaka okuva akabenje ddekabusa lwe kaagwa ku nnyanja Nalubaale abantu abasoba mu 30 ne bafiira mu mazzi, famire z’abagenzi ekyatuukawo bagamba bakiraba ng’ekyagguddewo eggulo.\nEryato lya MV Templar nga lisimbye we lyalekebwa oluvannyuma lw'okunnyulua abantu abaalifiirako.\nKU Ssande eno, lwe gwaweze omwaka okuva akabenje ddekabusa lwe kaagwa ku nnyanja Nalubaale abantu abasoba mu 30 ne bafiira mu mazzi, famire z'abagenzi ekyatuukawo bagamba bakiraba ng'ekyagguddewo eggulo.\nEra bangi bakyali mu maziga n'okukukkuluma kungi. Ddyo eryato lino MV Templar eribalirirwamu obutitimbe bwa ssente n'okutuusa kati likyali ku mwalo era lyongera okukuumira entiisa mu mitima gy'abatuuze n'abalambuzi.\nLwali Lwamukaaga nga November 24, 2018, emiranga, ebiwoobe, okupakuka kw'abavubi nga badduka okutaasa abantu mu mazzi ne bisaanikira okusindogoma\nkw'endongo ku Mutima Beach okuliraana omwalo gw'e Buzindeere mu ggombolola y'e Mpatta mu disitulikiti y'e Mukono.\nAbadigize naddala abagagga b'omu Kampala abaali bagenda okulya obulamu ku K-Palm Beach eyali ey'omugagga Templar Bisase era eyali nnannyini lyato MV Templar kwe baali batambulira abasinga tebaasobola kuva mu mazzi.\nBrian Chuck eyali omwolesi w'emisono naye yafa.\nAbantu 32 okuli Chuck Brian, Michael Kaddu, Sheila Mbonimpa, abooluganda Sheila Nankunda Kainamura ne Peace Busingye Kainamura, omuvubi John Owetch\neyali agenze okutaasa, Yoweri Musumba, Templar Bisase n'omukyala Sheila Bisase, George Kisitu, Isaac Kayondo baafa.\nAbalala kwaliko; Arnold Mbuule, John Nyanzi, Richard Musisi, Brian Ndori, Moses Muyanga eyali amanyiddwa ennyo nga Muyenga era eyali nnannyini kkampuni entegesi y'emikolo eya Elite Events, Moses Kijjambu, Ritah Namala, Justine Namayanja, George William Ssenyondo, Paul Ssemakula Mayanja, Fred Mawanda,\nDinah Kanyunyuzi, Esther Namutebi, Fred Mawanda, Paul Nsobya, Tonny Kawuki ne Winnie Kobusingye.\nFred Mawanda naye yafa.\nFamire zaabwe, abasinga bakyagaanyi okubaabiza ennyimbe ate abalala tebaagala wadde okulowooza ku kyatuukawo kye bagamba nti kibongera nnaku ne bwe baba bannyonnyola embeera gye baayitamu essaawa eno, amaziga gabayunguka.\nOmugenzi Sheila Mbonimpa (aliko ka circle) ng'ali ne banne ku lyato lyennyini eryabatta.\nEMMAALI YA KADDU EKYALEEBUUKANYA ABAFFAMIRE\nOkuva Michael Kaddu lwe yafa, abaffamire tebatereeranga, emmaali gye yaleka ekyabaleebuukanya era emisango giri mu kkooti. Ssenga wa Kaddu, Janet\nNabatta ne kitaawe omuto, Ceaser Nsonga baali baagala emmaali edde mu mikono gya ffamire basobole okulabirira bamulekwa ba Kaddu kyokka omwana wa kojja\nwa Kaddu gwe yali akola naye, Eva Lubega n'abasimbira ekkuuli.\nNabatta ne Nsonga baasooka kugenda ku LC mu Kikuubo ne basaba baweebwe obuyinza ku mmaali eri mu dduuka ku Vinco Arcade ne sitoowa eziri ku kizimbe ekimanyiddwa nga Kabaale byonna ne babiteekako ekkufulu.\nKyokka n'akataayi tekaasala, Lubega n'alumba ng'agamba nti, Kaddu mu maduuka yalimu nga mukozi eyali omwesigwa gwe baali batuma wano na wali nga bamwesiga ne ssente ennyingi.\nOno yalaga n'entebe eyali mu dduuka gye yagamba nti Kaddu kye kyobugagga kyokka kye yalina mu dduuka.\nKino, kyawaliriza abaffamire okuddukira mu kkooti ekola ku nsonga z'amaka e Makindye okwekubira enduulu era emisango gikyagenda mu maaso.\nBetty Namirembe nnyina wa Kaddu omuto gwe twasanze mu maka ga Kaddu ku kyalo Wamala mu Munisipaali y'e Nansana yagambye nti, embeera ya famire yayonooneka okuva Kaddu lwe yafa.\nYagambye nti, abaana ba Kaddu baabagabana abasatu Eva Lubega eyeddiza emmaali n'abatwala ate omulala, yagenda ne nnyina.\nNnamwandu Annette Nalugo, yava mu maka n'agenda n'omwana we ng'alaba entalo za famire tajja kuzisobola.\nAmaka ga Kaddu aga kalina kati kitaawe Isaac Sserunkuuma y'agabeeramu ne Namirembe kyokka nabo eby'emmaali Namirembe yagambye nti, babiwuliza\nkuva mu balooya abatambuza omusango.\nNamirembe yagasseeko nti, famire ya Kaddu etegese okusaba ku Ssande nga November 24, kyokka tekunnakakasibwa watuufu we kugenda kubeera kubanga\nabamu baabadde baagala kubeere Bukuya gye yaziikibwa ate ng'abalala baagala kubeere mu maka ge.\nOlumbe lwa Kaddu nalwo terunnayabizibwa.\nEbirala ku Kaddu\nAb'oluganda lwa Paul Kaddu eyafiiridde mu mazzi bawanjagidde abadde abanja\nFAMIRE YA KISITU ETEGESE OKUSABA\nNnamwandu Betty Nankumba yagambye nti, okufa kwa Kisitu bakulaba ng'okwabaddewo eggulo era buli kiseera baba bamujjukira.\nKu Ssande eno, bategese Mmisa ku kyalo Kasasa mu ggombolola y'e Bukulula mu disitulikiti y'e Kalungu.\nNNYINA WA ESTHER NAMUTEBI AKYALI MU MAZIGA\nNamutebi yali muwala wa Jane Nakalema omu ku basuubuzi ab'amaanyi mu Kikuubo ku kizimbe White House.\nNakalema agamba nti, kimubeeredde kizibu okwerabira omwana we era buli lw'amujjukira amaziga gamuyunguka.\nNakalema mutuuze w'e Kabojja e Nakawuka era eno, yagambye nti, gye bategese okusaba ku Ssande.\nNnamwandu y'addukanya emmaali ya Musumba\nIMELDA Musumba, nnamwandu w'omugenzi Yoweri Musumba bizinensi z'omugenzi kati yaazitambuza. Saul Nyakana Kalwanga omu ku baffamire ya Musumba yagambye nti, tebali mu mbeera mbi wadde nga ekiyongobero ky'okufiirwa omuntu eyali empagi yaabwe kibaawo olumu ne banakuwala.\nYagasseeko nti, omugenzi yaleka abaana 13 era bonna nnamwandu abalabiridde\nbulungi, basoma n'ebyetaago byonna babifuna nga bwe babyetaaga.\nYayongeddeko nti, balina okusaba kwe bategese okwebaza Katonda olw'obulamu bwa Musumba nga November 29 mu maka g'omugenzi e Bwebajja.\nAte ye Paul Ssembatya Mulundannume ng'ono musuubuzi mu kibuga Kampala yategezezza nti baateekawo olukiiko olukumaakuma ffamire ya Yoweri Musumba\nera nga ye ssentebe waalwo. Luliko n'abasuubuzi abalala okuli Peter Ssentale.\n"Tugezaako okulaba nga buli kimu kitambula bulungi ng'omugenzi bwe yali ng'akyaliwo. Ng'omusubuuzi obeerako ne b'obanja n'abakubanja naye zonna ensonga\nza Musumba zino tuzikute bulungi nga tewannabaawo buzibu bwe twafunye, "Ssembatya bwe yategeezezza.\nEbirala ku mugenzi Musumba\nOmugagga afiiridde mu nnyanja naaleka amaka agatemya ng'omutu\nGavt etadde amateeka ku bannannyini maato ne bbiiki\n‘Abantu abaafiira mu lyato batuluma'\nDAMALIE Bisase ne gye buli eno akyali mu nnaku olw'okuviibwako mwannyina omu bwati bwe bazaalibwa, Templa Bisase Jr mu kabenje k'eryato k'agamba nti buli lw'akalowooza akaaba.\nDamalie Bisase mwannyina wa Templar ng'amwogerakko.\nOno ng'ayogerako ne Bukedde yategeezezza nga bw'atuulawo n'alowooza ne ku famire z'abantu abaafiira ku lyato lino.\n"Embeera y'okufiirwa mwannyinnaze ne mukyalawe yampisizza ddala bubi. Ate buli omu eyafiirwa omuntu yamuyisa mu ngeri ndala. Omutima gwange gugenda\neri abantu abo bonna abaafi irwa abantu baabwe ku lyato kubanga obulumi buno bujja kututwala ebbanga okutuva ku bwongo," Damalie Bisase bw'anyumya.\nTemplar ne Mukyala we bombi baafiira ku lyato lyabwe.\nKu ludda lw'abaana, tekibadde kyangu okubamatiza n'ebibuuzo enkumu bye babuuza ng'ate toyagala kubiggyayo.\nNg'era bazadde baabwe bwe baali babalabirira naffe tufuba nnyo\nokulaba nga tubibakolera okugeza nga bwe beetaaga okugenda ku ppate nga tuzibakolera.\nAbaana basoma bulungi era balabirirwa mu ngeri ennungi.\nFamire ya Templar Bisase n'eya mukyala we bonna bakwatira wamu okulaba nga bakuza bulungi abaana bano.\nDamalie agamba nti "Njagala okutereeza ku nsonga y'amawulire agawandiikibwa ng'enjega yaakagwawo bwe baagamba nti nze ne Faridah tetukwatagana nti tukaayanira ebintu by'omugenzi okuli enju n'emmotoka, ekyo si kituufu. Tukolagana bulungi."\nAmaka Amaka ga ba Bisase ge baaleka.\nEryato lya ba Bisase erabbira.\nEngeri gye twawandiika ku Lyato lya MV Templar\nAba Iso kyebaazudde ku lyato eryatta abantu\nBaleese emmeeri ennyulule eryato eryasse abantu\nLubbira eyanunudde abantu ku lyato ayogedde bye yalabye\nKenzo amaka ge ne Rema agatunda


Ministry y’eby’enjigiriza eragidde obukiiko bwa district ezenjawulo obwateekebwawo okulwanyisa ekirwadde kya Covid 19, okuwaayo alipoota zonna ezikwata ku ngeri amasomero agalina abayizi abali mu myaka egyakamalirizo gyegetegeseemu, obutasukka leero kisobozese okugateekerateekera obulungi. – CBS FM\nMinistry y’eby’enjigiriza eragidde obukiiko bwa district ezenjawulo obwateekebwawo okulwanyisa ekirwadde kya Covid 19, okuwaayo alipoota zonna ezikwata ku ngeri amasomero agalina abayizi abali mu myaka egyakamalirizo gyegetegeseemu, obutasukka leero kisobozese okugateekerateekera obulungi.\nAmasomero gasuubirwa okuddamu okuggulwawo olwokuna lwa sabiiti eno, oluvannyuma lwomukulembeze weggwanga okulagira amasomero naamatendekero okuddamu okukola emirimu nobutafiiriza bayizi mu myaka egyakamalirizo.\nKyokka newankubadde nga omukulembeze yakiriza amasomero okuggulawo, obuvunanyizibwa bwasigala eri ministry yeebyenjigiriza okusalawo, amasomero agatuukirizza ebisanyizo byókwerinda ekirwadde ki COVID 19.\nKati abakulu mu ministry yeebyenjigiriza bagamba nti abakulembeze ba district ezenjawulo nabalondoola eby’enjigiriza mu district ezo, bebakyalemeseza enteekateeka zonna okutambula obulungi nokuteekerateekera amasomero ago.\nDr Kedrace Turyagenda, akulira ebyokulondoola omutindo gwamasomero mu ministry yeebyenjigiriza era amyuka ssentebe waakakiiko akalwanyisa okusaasaana kwekirwadde kya Covid 19 mu ministry eno, agambye nti enteekateeka ya gavumenti okulangirira nokukakasa abo abatuukirizza ebisaanyizo, esuubirwa olunaku olwenkya ssinga alipoota ziba zuvuddeyo zonna olwaleero mu district ezitali zimu.\nKunsonga yaabaana okugabirwa Mask ebbiri gavumenti zeyeeyama okubagulira, Dr Turyagyenda, agambye nti abayizi bakugenda ku masomero ne mask zaabwe bazadde baabwe zebaabagulira, songa eza gavumenti buli muyizi wakuzisanga ku masomero.\nWabula Dr Turyagyenda bwabuziddwa ku bwetegefu bwokugabira abaana mask zino agambye nti ministry yeebyenjigiriza yamaze okuteekayo okusaba mu ministry yeebyobulamu kwa mask obukadde 2 neemitwalo 40 era balina esuubi nti zakubaweebwa zigabirwe abaana akakadde kamu nemitwalo 20 abasuubirwa okuda ku masomero.


Omulenzi omuyizi ng'ali ku mmeeza mu maka gaabwe ng'asoma ebitabo bye yattibwa n'amasasi agakubibwa olw'okuyigga ababbi mu kibuga.\nOmukyala omuzadde ali mu kyalo okukizuula ng'omwana we yafuna obulwadde obwa Sirimu okuva mu musaayi ogwalimu obulwadde ogwa muteekebwamu.\nEbizibu ebifaana ng'ebyo mu nsi yaffe eno tebiriiko kkomo. Ate nga naffe twetaaga nnyo eky'okuddamu ku bintu nga ebyo byonna. Mu nsi eno eteriimu ka buntu, erimu okubonaabona, n'okufa, Katonda ye ali luddawa? Omuwandisi wa Zabbuli atukakasa nti; "Ensi ejjudde ekisa kya Mukama" (Zabbuli 33:5).\nNaye obanga nga kino kya mazima, lwaki tamalawo kubonaabonna awamu n'ebizibu? Essula eya 20 ey'ekitabo kya Kubikkulirwa eraga engeri Katonda gy'agenda okukomya ekibi awamu n'okubonaabona.\n1. EMYAKA OLUKUMU (1,000) OKUBIKKULIBWA\nKubikkulirwa essuula eya 20 eraga entandiikwa y'emyaka 1,000 egijja okuddirira okudda kwa Kristo omulundi ogw'okubiri ku nsi eno. Ebintu ebijja okubeerawo mu kiseera eky'emyaka gino olukumi by'ebikolwa eby'enkomerero mu lutalo olunene wakati wa Kristo ne Setaani, olubadde lugenda mu maaso kasookedde ekibi kiyingira mu nsi.\nOmuzanyo guno gwatandika mu ggulu Lusifa bwe yakwatirwa obuggya Kristo, n'atandika olutalo ng'alwana ne bamalayika abalungi abataagwa, era ye n'agobebwa mu ggulu era n'addukira ku nsi yaffe eno. Omuzanyo gweyongera okugenda mu maaso ku nsi eno mu lusuku Adeni era ne guyita mu byasa n'ebyasa by'emyaka, okutuusa lwe gwatuuka ku ntikko yagwo, Setaani bwe yapikiriza abantu okukomerera Kristo. (Wandyagadde okuddamu okusoma ebyafaayo bino eby'ennaku mu Mulagirizi No.3.) Omuzanyo gugenda kutuuka ku ntikko yagwo esembayo ku nkomerero ey'ekiseera eky'emyaka 1,000 ensi yaffe eno ey'ekibi lw'eneerongoosebwa era n'eteekebwa mu bufuzi bwa Kristo. Kubikkulirwa essuula eya 20 eturaga ekiseera eky'emyaka 1,000, n'okuzuukira okw'emirundi ebiri okweyawudde.\nBantu bangeri ki Katonda bagenda okuzuukira mu kuzuukira okw'oluberyeberye okujja okubeerawo ku ntandikwa y'emyaka 1,000? Agamba bw'ati,\n"Aweereddwa omukisa, era ye Mutukuvu alina omugabo mu kuzuukira okw'oluberyeberye okufa okw'okubiri tekulina buyinza kubo, naye banaabeeranga bakabona ba Katonda era ba Kristo, era banaafugiranga wamu naye emyaka olukumi." - Kubikkulirwa 20:6.\n"Abatukuvu era abaweereddwa omukisa" be bantu abo abakkiriza Yesu okuba Omulokozi waabwe ba kuzuukira "mu kuzuukira okusooka." Oba nga abatukuvu ba "kufugira wamu" ne Kristo mu kiseera eky'emyaka 1,000, bateekwa okuzuukizibwa ku ntandikwa y'emyaka 1,000.\nBantu ba ngeri ki ab'okuzuukira ku nkomerero y'ekiseera eky'emyaka olukumi? Agamba bw'ati:\n"Abafu abalala tebaaba balamu okutuusa emyaka olukumi lwe gyaggwaako." - Kubikkulirwa 20:5.\n"Abafu abalala abasigaddewo" kisobola okubanga kyogera ku bafu aboonoonyi, kubanga abatukuvu, "abaweereddwa omukisa abatukuvu" bo bazuukizibwa ku ntandikwa y'emyaka olukumi.\nBwe kityo ekiseera eky'emyaka olukumi kiriko okuzuukira okw'emirundi ebiri, okuzuukira okusooka okw'abantu abatuukirivu ku ntandikwa y'emyaka egyo, n'okuzuukira okw'abantu aboonoonyi ku nkomerero yagyo.\n2. ABANTU ABAZUUKIZIBWA MU KUJJA KWA KRISTO\nOkuzuukira okusooka, okwo okw'abatuukirivu, kujja kubeerawo ku kiseera eky'okudda kwa Kristo omulundu ogw'okubiri. Agamba bw'ati:\n"Kubanga Mukama waffe yennyini alikka okuva mu ggulu n'okwogerera waggulu n'eddoboozi lya malayika omukulu n'ekkondeere lya katonda, N'ABO ABAAFIIRA MU KRISTO BE BALISOOKA okuzuukira: oluvannyuma lw'ebyo, NAFFE ABALAMU abaasigalawo NE TULYOKA TUTWALIBWA WAMU NABO mu bire OKUSISINKANA MUKAMA WAFFE MU BBANGA. Kale bwe tutyo tunaabeeranga ne MUKAMA waffe ennaku zonna." - 1 Abassessalonika 4:16,17.\nYesu bw'anajja ku nsi eno omulundi ogw'okubiri, ajja kuzuukiza "abaafu abaafiira mu Kristo," era wamu nabo abatuukirivu abalamu abatwale mu ggulu. Kubanga aboonoonyi bakyekutte ku kibi, tebasobola kuyimirira mu maaso ga Katonda, era ne bazikirizibwa mu kujja kwa Kristo (Lukka 17:26-30). (Ndowooza wandyagadde okuddamu okusoma Omulagirizi No.3 ku bintu ebikwata ku kujja kwa Yesu.)\n3. SETAANI OKUSIBIBWA MU NJEGERE KU NSI ENO OKUMALA EMYAKA 1,000\nEmyaka olukumi (1,000) bwe gitandika abatukuvu bonna bagenze mu ggulu, era n'abantu ababi bonna bafudde. Kiki ekiribeerawo ku nsi eno mu kiseera ekyo eky'emyaka olukumi?\n"Ne ndaba Malayika ng'akka okuva mu ggulu, ng'alina ekisumuluzo ky'obunnya obutakoma n'olujegere olunene mu mikono gye. N'akwata ogusota, omusota ogw'edda, ye Mulyolyomi era Setani, n'agusibira emyaka lukumi, n'agusuula mu bunnyua obutakoma n'aggalawo n'atekako akabonero, gulemenga okulimba amawanga nate, okutuusa emyaka lwe giriggwaako." - Kubikkulirwa 20:1-3.\nKu kujja kwa yesu, Setaani asibiddwa era agenda kusigala mu njegere mu kiseera ekyo eky'emyaka olukumi. Setani alisibirwa wa? Mu "ddungu" ekigambo ekyo luyoonani kitegeeza ekinnya "ekiwanvu ennyo" oba "ekinnya ekitaliiko we kikoma." Mu (Luberyeberye 1:2), mu kikyuse ekyo luyonaani mu Ndagaano Enkadde ekozesa "eddungu" okunnyonnyola ensi yaffe eno nga tennatondebwa, nga obutonzi nga tebunnabaawo. Bwe kityo ensi yaffe eno ddungu Katonda w'asibira Setani.\nEbyawandiikibwa binnyonnyola Setaani ng'asibiddwa mu "lujegere olunene." Luno lujegere lwennyini? Nedda, kano kabonero buboonero, luno lujegere lwa bintu ebimwetoloodde. Setaani yandyagadde nnyo okugenda mu maaso okulimba abantu mu kiseera eky'emyaka olukumi. Naye tasobola kusanga Mutuukirivu n'omu okukema, kubanga bonna bali mu ggulu. Tasobola kuzuula abantu aboonoonyi ab'okukulembera, kubanga bonna bafudde, beebase mu nfuufu ey'oku nsi. Tasobola kulimba yadde okukema omuntu yenna, atambula ku nsi yonna okutali muntu, kino ne kimuleetera okulowooza ku bulamu bwonna n'ebizibu bye yaleeta.\n4. ABATUKUVU OKUSALIRA ABABI OMUSANGO\nEmyaka olukumi nakyo kiseera kya kusala musango. Naye jjukira nti okusala omusango kulimu enitundu ebikulu bina (4).\n(1) Okusala omusango ogw'abatukuvu nga Yesu tannaba kudda ku nsi omulundi ogw'okubiri.\n(2) Okuwa empeera abatukuvu ku kujja kwa Yesu omulundi ogw'okubiri.\n(3) Okusala omusango okw'abantu ababi mu kiseera eky'emyaka olukumi.\n(4) Okusarula Setaani n'abantu ababi empeera yaabwe ku nkomerero ey'ekiseera. Ndowooza wandyagadde okuddamu okusoma Omulagirizi No.13 akwata ku kitundu ekisooka n'eky'okubiri eby'okusala omusango okwetegereza ebitabo era n'okuwa empeera abatuukirivu. Mu kiseera kino tugenda kutunula ku kitundu eky'okusatu n'eky'okuna, okukebera ebitabo era n'okuwa ababi empeera yaabwe.\nTulabye nti abatuukirivu abaali bafude nga bwe bazuukizibwa era n'abatukirivu ababadde abalamu bwe batwaliddwa mu ggulu mu kujja kwa Kristo omulundi ogw'okubiri. Mu myaka gino olukumi abatukuvu bali mu maka gaabwe mu ggulu. Baliba nga bakola ki? Agamba bw'ati:\n"Oba temumanyi NG'ABATUKUVU (abalokole) be BALISALIRA ENSI OMUSANGO\nTemumanyi nga tulisalira bamalayika omusango?" - 1 Abakkolinso 6:2,3.\n"NE NDABA ENTEBE EZ'OBWAKABAKA, NGA KULIKO ABATUDDEKO, NE BAWEEBWA OKUSALA OMUSANGO\nNE BABA BALAMU, NE BAFUGIRANGA WAMU NE KRISTO EMYAKA LUKUMI." - Kubikkulirwa 20:4.\nMu kiseera eky'emyaka olukumi, abatukuvu bagenda kuddamu okwetegereza emisango egy'abantu aboonoonyi n'egya bamalayika abaagwa, ng'omwo mwotwalidde omukulembeze waabwe Setaani. Nga kituufu nnyo abajjulizi ba Kristo, n'abawanguzi, era n'abo abaliko enkovu z'ebiwundu olw'okunywerera ku njiri, okwetegereza, n'okumanya ensala y'omusango gwa Katonda eri aboonoonyi.\nKatonda ow'ekisa awadde omukisa abantu abanunule okutaganjula ebikolwa bya katonda ng'akolagana n'abonoonyi. Tulisobola okubeera n'ebibuuzo bingi okugeza nga, "Lwaki Senga wange tali wano? Afaanana okuba nga yali muntu mulungi." Bwe tulimala okuyita mu buwandiike bw'ebitabo era n'okusala omusango ogw'abafu, "nga basalilwa omusango mu ebyo ebyawandiikibwa mu bitabo ng'ebikolwa byabwe bwe byali." (Olunnyiriri olwa 12), tugenda kukiraba ffe kennyini, mu bikolwa bye byonna, ng'akolagana n'omuntu, Katonda mutuukirivu era nga mwenkanya eri buli muntu yenna. Tugenda kukiraba engeri Omwoyo Omutukuvu gye yawa omukisa egya buli kaseera omuntu okujeemulukukira Katonda, era obw'enkanya bwe obwokusala omusango bigenda kutegeerekeka bulungi.\n5. SETAANI OKUSUMULULWA MU NJEGERE KU NKOMERERO Y'EMYAKA OLUKUMI\nKu nkomerero y'emyaka olukumi Bayibuli egamba bw'eti:\n"Ne ndaba ekibuga Ekitukuvu, Yerusalemi ekiggya nga kika okuva mu ggulu ewa KATONDA, ngakitegekeddwa ng'omugole ayonjeddwa bba." - Kubikkulirwa 21:2.\nEkibuga kino eky'ekyewuunyo kibadde amaka gaffe okumala emyaka olukumi. Mu kiseera kino ekibuga kino Ekitukuvu - awamu ne Kristo era n'abantu bonna be yanunula nga bali mu nda mu kyo - kikka ku nsi yaffe okuva mu ggulu.\nSetaani agenda kukola ki ku nkomerero y'emyaka 1,000?\n"Awo emyaka egyo olukumi bwe giriggwa, Setaani n'alyoka asumululwa mu kkomera lye, era aligenda okulimba amawanga ag'omu nsonda ennya ez'ensi\nOkubakung'anya mu lutalo: Omuwendo gwabwe ng'omusenyu gw'ennyini. Ne balinnya ku bugazi bw'ensi ne bazingiza olusiisira olw'abatukucu n'ekibuga akyagalwa." -Kubikkulirwa 20:7-9.\nAbantu ababi bakuzuukizibwa mu kuzuukira okw'okubiri okulibeerawo mu nkomerero y'emyaka 1000 (olunnyiriri olwa 5). Abatukuvu bwe baliba nga bakka ku nsi nga bali mu kibuga kya Katonda ekitukuvu, abantu ababi ne bazuukizibwa olwo ne Setaani aliba "asumuluddwa akaseera katono" (olunnyiriri olwa 3). Olwo Setaani aliba afunye abantu ababi okubakulembera era n'ekigendererwa kye kwe kuwamba abatukuvu. Nga tayoonoonyewo kaseera n'akamu. Amangu ago atandika okuteekateeka ababi mu ggye eddene. Setaani n'awa ebiragiro okulwanyisa ekibuga, ng'ababi bonna beeteeseteese mu bifo byabwe okwetoloola ekibuga Yerusalemi (soma olunnyiriri olwa 9), olwo entiisa ey'okuzikirira emirembe n'emirembe n'eryoka ebakwata.\n6. OKUSALA OMUSANGO OKUSEMBAYO\nWano nga gwe murundi ogusooka olulyo lw'omuntu, tukung'ana awamu amaaso n'amaaso. Yesu ng'akulembedde abaana ba Katonda abanunule abali mu nda mu kibuga kya Katonda. Setaani akulembedde oluggube lw'ababi abali ebweru w'ekibuga. Mu kiseera kino ekizibu ennyo, Katonda n'akola ekitundu ekisembayo eky'okusala omusango, era ababi ne bafuna empeera yaabwe mu kooti ye.\n"Ne ndaba entebe ey'obwakabaka ennene enjeru, n'oyo eyali agituddeko, eggulu n'ensi ne bidduka mu maaso ge\nNe ndaba abafu abakulu n'abato, nga bayimiridde mu maaso g'entebe era\nabafu ne basalirwa omusango mu ebyo ebyawandikkibwa mu kitabo, ng'ebikolwa byabwe bwe byali." - Kubikkulirwa 20:11,12.\nNg'abantu ababi bayimiridde mu maaso g'entebe ey'obutuukirivu, obulamu bwabwe bwonna ne bubabikkulirwa mu maaso gaabwe okuva mu ebyo ebyawandiikibwa mu bitabo eby'omu ggulu. Yesu omulamuzi omutuukirivu, y'asooka okulaga enkola ye yonna gy'akolaganyemu n'abasajja n'abakazi ne bamalayika abaagwa.\nEggulu lyonna n'ensi yonna ne bitunula n'addamu mangu ng'ayimiridde mu maaso g'entebe ya Katonda, Yesu n'awa buli muntu okulaba omulimu gwe omuzibu ogw'okulokola. N'akiraga nti yajja okunnoonya n'okulookola ekyo ekyabula. Yajja mu nsi yaffe ng'ayambadde omubiri ogw'omuntu n'abeera naffe mu bulamu obutuukiridde, mu bizibu ne mu kukemebwa, n'eky'enkomerero n'awaayo ssaddaaka enkulu ku musaalaba era n'aweereza nga Kabona waffe mu ggulu. N'eky'enkomerero, Yesu mu nnaku ennyingi n'avaayo era n'asalira omusango abo bonna abaalemera mu kujeemera ekisa kye. Olwo buli kitonde mu ggulu ne mu nsi yonna ne kikakasa obutuukirivu era n'obwetaavu bw'ekikolwa kya Katonda eky'okusala omusango ogw'enkomerero.\n"Kubanga fenna tuliyimirira mu maaso g'entebe ey'emisango eya Katonda. Kubanga kyawandiikibwa nti: Nga bwe ndi omulamu, bw'ayogera Mukama, buli vvivi lirinfukamirira, na buli lulimi lulyatula Katonda." - Abaruumi 14:10,11.\nNga muwulize okutuusa okufa\nbuli vvivi lifukaamirirenga erinnya lya Yesu, ery'omu ggulu n'ebyomu nsi\nEra buli lulimi lwatule nga Yesu Kristo ye Mukama waffe, Katonda KITAFFE aweebwe ekitiibwa." - Abafiripi 2:5-11.\nKasookedde ekibi kitandika, Setaani abadde anyooma empisa za Katonda, ng'ateeka ku Katonda omusango ogw'obutaba mwenkanya. Naye mu kiseera kino ebibuuzo byonna biddiddwamu, okutabukatabuka kwonna kuvuddewo. Mu kiseera kino, ekitonde kyonna mu ggulu ne ku nsi bikakasizza nti Yesu, OMWANA ogwendiga ogwa Katonda, ateekwa okwagalibwa n'okusinzibwa.\nEnteekateeka yonna awamu n'ekigendererwa kyonna ekya Katonda kibikkuliddwa mu bujjuvu, era olwo empisa za Katonda ne zisigala nga teziriko musango. Kino tekigenda kutegeerebwa abanunule bokka, yadde ne bamalayika ababi ne Setani yennyini agenda kukyatula nti amakubo ge gaali makyamu, era nti amakubo ga Katonda ga mazima era ga butuukirivu. Ebitonde byonna bya kukiraba nti ekibi, n'okwerowoozako byaleeta nnaku na butamatira kyokka era tebyetaaga kiseera kirala okubirekawo kweyongera kugenda mu maaso.\n7. ENKOMERERO Y'EKIBI\nNewankubadde nga Setaani n'oluggube lw'abantu ababi balikkiriza nti amakubo ga Katonda matuufu, naye omutima gwabwe tegugenda tegukyusibwa, era n'empisa zaabwe zisigala nga mbi. Nga omusango gwa Katonda gumaze okulangirirwa; olwo ababi:\n"Ne balinnya ku bugazi bw'ensi, ne bazingiza olusiisira olw'abatukuvu n'ekibuga ekyagalwa: omuliro ne gukka okuva mu ggulu ne gubookya. N'omulyolyomi eyabalimbanga n'asuulibwa mu nnyanja ey'omuliro n'ekibiriti.\nN'okufa n'amagombe ne bisuulibwa mu nnyanja ey'omuliro. Ekyo kwe kufa okw'okubiri, ennyanja ey'omuliro. Era omuntu yenna ataalabika ng'awandiikiddwa mu kitabo eky'obulamu n'asuulibwa mu nnyanja ey'omuliro." - Kubikkulirwa 20:9-15.\nMu musango gwa Katonda ataggwaawo ogukomererayo omuliro gujja kuzikiriza ekibi awamu n'abo abakyekutteko mu bujeemu. Setaani awamu n'abantu bonna abaabula bajja kuzikirira mu "kufa okw'okubiri," okufa okw'emirembe n'e mirembe, eyo gye batagenda kuva nate. Amayisa gaabwe ag'obujeemu gaasigala nga ga kibi era nga tebasaanira essanyu ery'amazima, era kyebava bazikirizibwa awamu ne Setaani ne bamalayika be. Omuliro ogw'omu ggulu gwa kulongooseza ddala ensi yonna okugijja mu bubi obw'ekibi, era eky'enkomerero Katonda alongoosezza eggulu n'ensi obutaddayo kwonoonebwa ekibi nate. Olutalo wakati w'obulungi n'obubi, wakati wa Kristo ne Setaani luwedde, eky'enkomerero Kristo afuga. Olutimbe luddawo nga luggalawo omuzannyo ogw'edda ogw'ekibi, ate ne luggulawo ekitiibwa eky'ensi empya ey'obuyinza obutakoma.\n8. ENSI ELONGOOSEBWA ERA N'ETONDEBWA BUGGYA\nOkuva mu vvu ery'omuliro egw'enkomerero ogw'okulongoosa ensi, Katonda agenda kutonda ensi empya. Agamba bwati:\n"Ne ndaba eggulu eriggya n'ensi empya; kubanga eggulu ery'oluberyeberye n'ensi ey'oluberyeberye nga bigenze\nNe ndaba ekibuga ekitukuvu, Yerusalemi ekiggya nga kikka okuva mu ggulu ewa Katonda\nLaba, eweema ya Katonda awamu n'abantu, era anaatulanga wamu nabo, banaabeeranga bantu be, naye yennyini anaabeeranga wamu nabo, Katonda waabwe: naye alisangula buli zziga mu maaso gaabwe, era okufa tekulibeerayo nate; so tewaabenga wo nate nnaku newankubadde okukaaba newankubadde okulumwa; eby'oluberyeberye nga biweddewo\nLaba, byonna mbizzizza buggya." - Kubikkulirwa 21:1-5.\nNg'ezzibwa mu bulungi bwayo obw'oluberyeberye, ensi egenda kuddamu okubeera amaka ag'abanunule emirembe gyonna. Ng'ejjiddwa mu okwerowoozako, endwadde awamu n'okubonaabona, tugenda kulambula eggulu lyonna, enkolagana ey'oluganda olw'ekitalo eddewo, era tubeere n'emyaka egitaggwaawo mwe tugenda okutuulanga ku bigere bya Yesu okuwuliriza era n'okuyiga okwagalakwe. (Okwagala okuyiga mu bujjuvu ebinnyonnyola ensi empya, okyasobola okuddamu okusoma nate Omulagirizi 9.)\nGgwe oteekateeka kubeera wa ku lunaku olwo? Omaliridde okubeera ne Kristo mu nda mu kibuga ng'olokoleddwa emirembe n'emirembe? Oba olibeera bweru wa kibuga awatali Kristo ng'ozikiridde emirembe gyonna?\nSinga omaze okuteeka obulamu bwo mu mikono gya Yesu, teweetaaga kutuusibwako entiisa etayogerekeka ey'abo abali ebweru w'ekibuga nti bazikiridde emirembe gyonna.\nEkikulu si ekyo obulamu kye bukuleetedde, singa oteeka obulamu bwo mu mikono gya Kristo kaakati, osobola okubeera mu kibuga mu nda awamu ne Kristo n'abanunule. Singa nga kino tokikolanga, nsaba oweeyo omutima gwo eri Yesu olwa leero, era naye ajja kukwetooloza emikono gye n'okwagala kwe, era n'okusonyiwa kwe. Guno gwe mukisa gwe. Era luno lwe lunaku lwo olw'obulokozi.


Bukedde Online - Eyali Kifeesi akubye embaga\nEyali Kifeesi akubye embaga\nAbabaka basaba batya emmotoka z’obukuumi...\nKanyankole akoze olukalala lwa boofiisa ba...\nEYALI “Kifeesi” ng’atigomya abantu agattiddwa n’omuwala gwe yafunira mu bubbi.\nNsubuga ne kabiite we\nPeter Nsubuga,23 nga yali mubbi era abamu nga baamukazaako “Kifeesi” ng’amenya amayumba g’abantu nabba ebirimu ssaako okunyakula obusawo n’amasimu mu bitundu by’e Ndeeba, Katwe, Kibuye ne mu Kampala wakati yagattiddwa ne Robinah Zabali 21 wakati mu ssanyu okuva mu baabadde ku mukolo.\nOmuwala ono Nsubuga yamufuna akyali mu bubbi era omuwala n’assaawo akakwakkulizo ng’okumuwasa alina kusooka kuva mu bubbi era eyo ye yali entandikwa y’okukyuka kwa Nsubuga.\nNsubuga yasalawo atandike okunoonya emirimu ave mu bubbi era eyo gye yasisinkanira omuzirakisa Dr. Josephine Kyambadde amanyiddwa nga Dr. Josephine Kyambadde eyamukolamu omulimu n’amufuula omwana awaka.\nEmikolo gy’okugatta gyabaddewo ku Lwomukaaga ku kkanisa ya New Hope Church e Matugga ng’eno gye baakubidde ebirayiro byabwe mu kusaba okwaakulembeddwaamu omusumba Vincent Kasaija.\nKasaija yasabye abafumbo bulijjo okufaayo okugumikiriza ssaako okusonyiwagana kuba ku nsi tewali malayika era n’abakuutira n’okuba n’empuliziganya buli kaseera amaka gabwe gasobole okuwangaala.\nOluvannyuma lw’okugattibwa mu bufumbo obutukuvu, Nsubuga ne Robinah baasembezza abagenyi baabwe ku Edrij Recreation Centre e Ssanga-Matugga ng’eno gye baabagabulidde ekijjulo ssaako okusala keeki gye baagabudde abagenyi baabwe.\nNsubuga ng’agabula abagenyi\nNSUBUGA ANNYONNYOLA EMBEERA Y’OKU NGUUDO\nPeter Nsubuga agamba nti ng’awezezza emyaka 7, yadduka awaka ng’abazadde bamutulugunya ekisusse era yasibira ku nguudo asobole okufuna eky’okulya.\nNsubuga agamba nti yakulira mu Ghetto z’omu Ndeeba n’abavubuka abalala bwe baakola ekibinja eky’omutawaana ekyaatigomya ng’abantu mu kubanyagako ebintu byabwe nga babatusaako n’obulabe.\n“Twanywa enjaga, okunuusa amafuta ssaako okukozesa ebiragalalagala olwo ne tulyoka tulumba abatuuze ne tubacunya,” Nsubuga bwe yategeezezza.\nOno ayongerako nti olumu beerimbikanga mu kulonda ebyuma ebikadde (sikulaapu) naye nga kye bapanga kimu kuziga we banabba ng’obudde buzibye.\nNsubuga yannyonnyodde nti obulamu bw’amukalubira nnyo kubanga ennaku ezimu baalemwanga okunyaga ebitegeerekeka ne batafuna bulungi kyakulya ate olulala nga babayigga okubatta era ne bamaliriza nga basuze mu nsiko.\nRobinah Zabali ng’azaalibwa Lwadda mu Wakiso, yategezezza nti bba yamusanga mu 2013 ng’ali ku nguudo za Kampala. Yakitegeera mangu nti yali mu bubbi olw’endabika ye mu nnyambala n’amaaso agaali galabikirawo nti akozesa biragalalagala.\nRobinah (nga mu kiseera ekyo yali akozesa lya Aisha) yasalawo okuyamba omuvubuka ono era n’amussaako akakwakkulizo nti bw’aba ayagala bafuuke ba mukwano, alina okuva mu bubbi.\nNsubuga awo we yasalirawo okutandika okunoonya emirimu era yasimbula ne banne babiri ne bakwata ku Bombo Road nga bagenda beerobozaamu amayumba we bakyama okusaba emirimu era baasibira Matugga ku maka ga Dr. Josephine Kyambadde.\nDr. Kyambadde nga mu kiseera kino abeera Bungereza agamba nti bwe yatunuulira abalenzi bano n’alaba nga beetaaga okuyambibwa era kwe kubawa emirimu era oluvannyuma n’abayingiza mu kibiina kya bakateeyamba b’alabirira ne batandika n’okubabuulira bave ku biragalalagala kubanga bebbiriranga ne babikozesa; okutuusa lwe baakyuka byonna ne babireka era oluvannyuma ne balokoka.\nDr. Kyambadde y’akulira ekibiina kya Balanced Life Family ekiruubirira okukyusa embeera z’abantu era kiyambye nnyo Nsubuga okukyuka n’afuuka omuntu eyeegombesa.\nNsubuga ng’akyali ku nguudo.\nRobinah agamba nti baasigala bawuliziganya ne Nsubuga era oluvannyuma baatuuka ku nzikiriziganya ne basalawo okukola obufumbo ng’amaze okumukakasa nti eby’obubbi abirese.\nOmuwala yatwala Nsubuga mu maka ga bazadde be e Lwadda mu Wakiso n’amwanjulira abazadde era baali abasanyufu olwa muwala waabwe okuvaayo n’aleeta omusajja mu butongole.\nNga tebannagattibwa, waasooseewo mukolo gwa kwanjula ogwabadde mu maka ga bazadde ba Robinah ku Lwokuna ate ku Lwomukaaga ne bakuba ebirayiro.\nABA BALANCED LIFE FAMILY BOOGEDDE\nOmusumba Andrew Mangeni omu ku bakulembeze mu Balanced Life Family yategezezza nti olugendo lwa Nsubuga lulimu ebyokuyiga bingi era luwa essuubi nti buli muntu asobola okukyuka naddala ng’azze mu kkubo lya Katonda; abadde owoobulabe n’afuuka owoomugaso eri bantu banne.\nNsubuga yasiimye nnyo Dr. Josephine Kyambadde okumuyamba n’amukyusa n’amufuula omuntu wamu n’okumubuulira enjiri n’amanya Katonda.\nYeebazizza ne Jjajja Samalie Nabwami (maama wa Dr. Josephine) eyakazibwako “Jjajja Baby” olw’okumubudaabuda n’okumuyisa ng’omuzzukulu. Okuva mu 2013, Nsubuga abadde ayambibwa aba Balance Life Family.\nNsubuga yeebazizza Bammemba ba Balanced Life bonna olw’okuwoma omutwe mu mbaga eno n’ebeera ya kitiibwa.\nNsubuga yakubirizza abavubuka abali mu bibinja by’obubbi n’obumenyi bw’amateeka omuli ne Kifeesi okuva mu bikolwa ebyo era badde n’eri Mukama.\neyali kifeesi awasizza,\nEnkuba etikkudde akasolya k’essomero ly’abakiggala\nPaasita Bugingo akkirizza okugabana ne Teddy ebyobugagga bya buwumbi\nEyasaze ensawo bamwambudde n'alaajana


Eyafunye obubonero 7 anyumya butya kkansa bwe yali amulemesezza okutuuka mu ky'omusanvu. - Watchdog Uganda\nOMWANA Anthony Ssemakadde ow’emyaka 14 abadde asomera ku ssomero lya Crystals Junior School elisangibwa ku kyalo Nakapinyi mu gombolola ye Nama e Mukono bwanyumya butya engeri obulwadde bwa kkansa gye bwali bumulemesezzaamu okutuula ekibiina ky’omusanvu tolemwa kwewunya butya bwe yasimattuka.\nThe Watchdog Uganda yamutuukiridde bwe yabadde yakamala okufuna amawulire nti ayitidde mu ddaala erisooka, bwatyo mu ssanyu ne yegattibwako Kitaawe Erisa Ssebaale, era nga ye Ssentebe we gombolola ye Nama, ne boolekera essomero okukakasa amawulire.\nSsemakadde agamba nti esuubi lyali limuweddemu olw’obulwadde obwamutawanyanga buli kaseera, nti era yegombanga nnyo bato banne be yalabanga nga bagenda ku ssomero yye nga asigala waka olw’engeri gye yali alimu nga talina maanyi.\n[media-credit name=”Moses Kizito Buule” align=”alignnone” width=”850″] [/media-credit] Abayizi-ba-Crystals-Junior school nga bajaganya oluvanyuma lwokufuna ebyavudde mu bigezo\n“Mu butuufu ennaku yannumanga naye nga silina kya kukola kubanga nali ndabika bubi nga nafuuka muddugavu nnyo, era nga ne bazadde bange balinga abaali baweddemu essuubi nti sikyazzemu kusoma, wabula munda mu nze nawuliranga ekirowoozo nto luliba olwo ne mpona era ndiddamu okusoma.\nWabula Omusawo we mulago mu kitongole kya kkansa Dr. Lawrence Mukhooli buli kaseera yanzizangamu amaanyi, wamu ne kitange nga bangamba nti nja kuwona nziremu mbeere nga abaana balala wabula nga mbeera nsaba Katonda anyambe mpone.\nNalina ekintu ekyali kyankwata mu bulago nga kirebeeta era nga buli we nkiraba kimpisa bubi era nga n’abaana abalala bandaba ne beekanga olwe ngeri gye nali ndabikamu, olwali olwo taata nantegeeza nti Ssemakadde bagenda kukulongoosa! wano natya nnyo kubanga nalabanga abantu e Mulago nga bafa kumpi buli kaseera mu bbanga erye myaka 2 gye namala nga nfuna obujjanjabi mu kitongole kya kkansa.\nNaye bwe baamala okunnongoosa nafuna ku buwerero, era nagenda okulaba nga nfunyemu ku maanyi ne ngamba taata nti njagala kuddamu kusoma, nantegeeza nti talina mutawaana.\nYantwala ku ssomero lya cyristals Junior School ne ntandikira mu kibiina ky’okutaano we nali nkomye okutuusa bwe nategedde nti nfunye obubonero 7 ekinkoze obulungi ennyo, kati njagala kwegatta ku ssomero lya Seeta High School nsome nnyo ebya science nsobole okuyita obulungi siniya eyo 4 ne 6 nsobole okugenda ku yunivasite nsome obwa Dokita nzireyo e Mulago nzijanjabe abantu abafa kkansa” Ssemakadde bwe yategezezza.\nKitaawe Erisa Ssebaale yagambye nti bwe yawulira nti omwanawe kituufi kkansa yamuluma amaanyi gamuggwamu, naye agamba nti yasabanga kimu afune sente z’obujjanjabi abasawo bafube bakole ogwabwe kuba yali ayagala awone kubanga yali mugezi nnyo mu kibiina.\nAgamba nti kino yabadde akisuubira kubanga we yakoma weyatandikira nga azzeemu okusoma, nti era nabasomesa babadde bamugamba nti ajja kukola bulungi nga amwesiga.\nSentebe Erisa Ssebaale ku kkono, Ssemakadde wakati n’akulira essomero lya Crystals Junior School\nAkulira essomero lya Crystals Racheal Amwatoko Lukwago yagambye nti Ssemakadde baasoka ne balowooza nti ayinza obutakola bulungi olw’ebbanga lye yali amaze nga tasoma, nti era mu kusooka yali amulabye nga omugonvu ennyo naye oluvanyuma lwa kitaawe okubakakasa nti yali ajja kukola bulungi baasalawo okumuwa ekifo.\n“Ssemakadde abadde mwana mulungi ayagala ennyo okusoma, nga kino twakilabirawo nti yali ajja kukola bulungi naddala mu lusoma olwasooka nga tuli naye, kyewunyisa nti yoomu ku batuwesezza ekitiibwa nga essomero era tujja kugezaako okumulondoola yonna gy’anagenda.” Mukyala Lukwago bwe yategezezza.\nMu bayizi abala abaakoze obulungi mwabaddemu Ttende Simon eyafunye obubonero 6, Isa Matovu Okurut, eyafunye 10, Nsubuga Hakim 10 nabalala.


Bukedde Online - Museveni awadde omutendesi wa Cranes omuggya obukodyo\nMuseveni awadde omutendesi wa Cranes omuggya obukodyo\nMbarara FC egobye 3 okubbulula omutindo\nOlwamwanjulidde omutendesi wa Cranes omuggya, Sebastien Desabre eyazze mu bigere bya Micho Sredojevic eyasuulawo ttiimu eno, Pulezidenti yamugambiddewo nti talina kutwala muzannyi yenna atali ffiiti mu mpaka za CHAN.\nMoses Magogo pulezidenti wa FUFA ng'ali n'omutendesi wa Cranes omuggya mu maka ga Pulezidenti e Rwakitura\nYagasseeko nti omulimu gwonna okugukola obulungi omuntu alina okuba ffiiti era wano we yasiinzidde okufalaasira abazannyi ba Cranes okukola ennyo okubeera ffiiti bagende okutuuka mu mpaka za CHAN e Morocco nga tewali abawunyamu.\n"Obukodyo bukulu nnyo kyokka essira musooke kulissa ku ngeri gye mugenda okubeeramu ffiiti nga mulinnya ensozi buli lwe mufunye akaseera," Museveni bwe yagambye n'annyonnyola nti kino kye kimu ku biyinza okubayamba okwekuumira ku mutindo.\nYagasseeko nti “Okubeera fiiti kikulu nnyo mu mizannyo kuba kibayamba obutakoowa nga mutuuse mu kisaawe.\nEkyo bwe munaakimala nga muzzaako okuyiga obukodyo,” Pulezidenti bwe yategeezezza.\nCRANES YASOOSE KUTENDEKEBWA\nNga tebannasitula kugenda Rwakitura, Cranes yasoose kutendekebwa mu kisaawe ky’essomero lya St. Henry's College Kitovu e Masaka.\nOmutendesi yagambye abazannyi nti okugenda ewa Pulezidenti tekibaggya ku mulamwa kuba bakyalina olusozi gambalagala lwe balina okulinnya nga bazannya empaka za CHAN.\nCranes esuubirwa okusitula mu kiro kya leero okugenda e Morocco gy’egenda okukuba enkambi nga yeetegekera okuttunka mu CHAN etandika nga January 13.\nEno Cranes yakuzannyirayo emipiira ebiri egy'okwegezaamu ne Cameroon wamu ne DR Congo.\nEggulawo ne Zambia nga January 14, ezzeeko Namibia n'oluvannyuma Ivory Coast.\nCHAN e Morocco\nURA erwanira obukadde 34 mu Mapinduzi Cup\nOmukazi anoonya oluzaalo togayaalirira lukandwa


Eyaliko Nalulungi Nantumbwe essira kati alitadde kukuyamba bavubuka kutandikawo mirimu egibagasa - Watchdog Uganda\nEyaliko Nalulungi Nantumbwe essira kati alitadde kukuyamba bavubuka kutandikawo mirimu egibagasa\nEYALI nalulungi wa Uganda mu mwaka gwa 2013-2014 Stella Nantumbwe embeera y’obwanalulungi asazeewo okugissa ku bbali nasalawo okwenyigira mu kutandikawo emirimu egigasa abavubuka mu Ggwanga saako n’okubawa obumu ku bukodyo mwe bayinza okuyita okutandikawo emirimu egibabeezaawo.\nOno gamba nti nga ojjeeko abavubuka okulowoleza mu bintu bye bayiseemu omuli okufiirwa mu mirimu saako n’okulemererwa, mu ngeri ezitali zimu, balina okubeera abamalirivu okuddamu nate okugezaako olwo nga bwe banasobola okuwangula mu bulamu bwe nsi.\nNantumbwe okwogera bino yabadde awayamu ne munnamawulire wa The Newvision ku mbeera abavubuka gye bayitamu ennaku zino wakati mu kunoonya sente.\nYagambye nti ye kati okubaako waatuuse yasikirizibwa nnyo nnyina olw’obumalirivu bwalaga bwaba alina omulimu gwakuteko yadde alinawo obusente butono nasobola okufunamu ekinene, kyagamba nti nabavubuka balina okugoberera enkola eno, saako n’obutaggwamu maanyi nga balina kye bagoba okutuusa nga bakifunye.\n“Obumalirivu kintu kikulu nnyo naddala nga olina kyokola kubanga bwosimba essira ku mulimu ne bwe guba mutono era nga tofunamu nnyo okusooka, naye bwobanga omaliridde tewali kiyinza kukujja ku mulamwa saako n’okukulemesa okweyongera mu maaso n’owangula” Nantumbwe bwe yagambye.\nEra agamba nti ye kati essira alitadde nnyo kukuyamba abavubuka n’abakyala okutandikawo emirimu saako n’okugirabirira okusobola okwebezaawo gye bujja, era nga tasikirizibwa buwanguzi butono mu bulamu bwe.\nYadde nga yaliko Nalulungi wa Uganda era ne yetaba ne mu Pulojekiti ya Big Brother Africa eyali e South Africa, agamba nti ebyo kati yabikomya eyo, era kati afaayo nnyo okuyambako ku banaku , okwenyigira mu kuzanya emizanyo saako n’amawulire.\nNagirinya murder: Three prime suspects including man in 'red jacket' arrested


Yakuwa Katonda Mulungi, ‘Obulungi Bwe nga Bungi!’ | Funa Enkolagana\n‘Obulungi Bwe nga Bungi!’\n1, 2. Obulungi bwa Katonda bukoma wa, era Baibuli eggumiza etya engeri eno?\nAWO ng’enjuba egolooba, ab’omukwano bali ku kijjulo wabweru w’ennyumba. Baseka, banyumya ng’ate bwe banyumirwa okulaba enjuba ng’egolooba. Mu kifo ekirala, omulimi atunuulira ennimiro ye era n’asanyuka kubanga ebire bikutte era amatondo g’enkuba gatandise okugwa ku birime bye ebyetaaga ennyo enkuba. Mu kifo ekirala, omwami n’omukyala basanyuka bwe balaba ng’omwana waabwe asooka atandiikiriza okutambula.\n2 Ka babe ng’abantu abo bakimanyi oba nedda, bonna baganyulwa mu kintu kye kimu—obulungi bwa Yakuwa Katonda. Bannaddiini abamu batera okuddiŋŋana ebigambo nti “Katonda mulungi.” Yo Baibuli ekiggumiza n’okusingawo. Egamba: ‘Obulungi bwe nga bungi!’ (Zekkaliya 9:17) Kyokka, kirabika nti abantu batono nnyo leero abamanyi ebigambo ebyo kye bitegeeza. Obulungi bwa Yakuwa Katonda ddala buzingiramu ki, era engeri eno eya Katonda etukwatako etya?\nNgeri Nkulu Nnyo ey’Okwagala kwa Katonda\n3, 4. Obulungi kye ki, era lwaki obulungi bwa Yakuwa buyinza okwogerwako ng’ekikolwa ekyoleka okwagala kwe?\n3 Okusinziira ku Baibuli, ekigambo obulungi kitegeeza empisa ennungi. Mu ngeri emu, tuyinza okugamba nti obulungi bweyolekera mu Yakuwa. Engeri ze zonna—nga mw’otwalidde amaanyi, obwenkanya, n’amagezi—nnungi nnyo. Wadde kiri kityo, obulungi buyinza okwogerwako ng’emu ku ngeri ezooleka okwagala kwa Yakuwa. Lwaki?\n4 Obulungi ngeri eyeeyolekera mu bikolwa. Omutume Pawulo yalaga nti mu bantu, obulungi busikiriza nnyo okusinga obutuukirivu. (Abaruumi 5:7) Omuntu omutuukirivu asuubirwa okugoberera butiribiri amateeka naye omuntu omulungi akola ekisingawo ku ekyo. Abaako ne ky’akolawo, ng’anoonya engeri ey’okuyambamu abalala. Nga bwe tujja okulaba, Yakuwa mulungi mu ngeri eyo. Kya lwatu, obulungi ng’obwo busibuka mu kwagala kwa Yakuwa okungi.\n5-7. Lwaki Yesu yagaana okuyitibwa “Omuyigiriza Omulungi,” era mazima ki ge yaggumiza awo?\n5 Era Yakuwa wa njawulo mu ngeri gy’alagamu obulungi bwe. Ng’ebulayo ekiseera kitono Yesu attibwe, omusajja omu yamutuukirira n’amubuuza ekibuuzo, era n’amuyita “Omuyigiriza Omulungi.” Yesu yamuddamu: “Ompitira ki omulungi? [T]ewali mulungi wabula omu, ye Katonda.” (Makko 10:17, 18) Naye, ebigambo ebyo biyinza okukwewuunyisa. Lwaki Yesu yagolola omusajja oyo? Yesu teyali ‘Muyigiriza Mulungi’?\n6 Kya lwatu, omusajja oyo yakozesa ebigambo “Omuyigiriza Omulungi” ng’awa Yesu ekitiibwa eky’ensusso. Ekitiibwa ng’ekyo, mu bwetoowaze Yesu yakiwa Kitaawe ow’omu ggulu, omulungi mu bujjuvu, mu buli ngeri. (Engero 11:2) Kyokka era, Yesu yali aggumiza amazima ag’ekitalo. Yakuwa yekka y’alina obuyinza obujjuvu okusalawo ekirungi n’ekibi. Adamu ne Kaawa bwe baajeema ne balya ku muti ogw’okumanya obulungi n’obubi, baayagala okutwala obuyinza obwo. Okubaawukanako, mu bwetoowaze Yesu aleka Kitaawe okumusalirawo ekirungi n’ekibi.\n7 Ate era, Yesu yali amanyi nti Yakuwa ye nsibuko ya buli kirungi kyonna. Ye Mugabi wa ‘buli kirabo kirungi na buli kitone kituukirivu.’ (Yakobo 1:17) Ka tulabe engeri obulungi bwa Yakuwa gye bweyolekamu mu kugabira abalala.\nObujulizi Obulaga Obulungi bwa Yakuwa Obungi\n8. Yakuwa alaze atya abantu bonna obulungi?\n8 Buli muntu yenna eyali abaddewo aganyuddwa mu bulungi bwa Yakuwa. Zabbuli 145:9 lugamba: ‘Mukama mulungi eri bonna.’ Byakulabirako ki ebimu ebiraga obulungi bwe? Baibuli egamba: “Teyeemalaayo nga talina mujulirwa, kubanga yakolanga bulungi, ng’abatonnyesezanga enkuba okuva mu ggulu n’ebiro eby’okubalirangamu emmere, ng’ajjuzanga emitima gyammwe emmere n’essanyu.” (Ebikolwa 14:17) Emmere ewooma ekusanyusa? Singa tebwali bulungi bwa Yakuwa mu kuteekateeka ensi awamu n’amazzi agagiriko “n’ebiro eby’okubalirangamu emmere” ebisobozesa emmere okubala mu bungi, tewandibaddewo mmere. Obulungi obwo Yakuwa tabulaze abo bokka abamwagala naye abulaze buli omu. Yesu yagamba: “Enjuba ye agyakiza ababi n’abalungi, abatonnyeseza enkuba abatuukirivu n’abatali batuukirivu.”—Matayo 5:45.\nYakuwa ‘abawa enkuba n’ebiro eby’okubaliramu emmere’\n9. Apo eyoleka etya obulungi bwa Yakuwa?\n9 Bangi tebasiima bulungi Yakuwa bw’abalaga olw’okuba buli kiseera wabaawo ekitangaala, enkuba n’ebiro ebibaza emmere. Ng’ekyokulabirako, lowooza ku kibala ekiyitibwa apo. Kibala ekirimibwa mu bitundu ebimu eby’ensi ebitali bya bbugumu nnyo era nga si binnyogovu nnyo. Kifaanana bulungi era kiwooma nnyo, kirina omucuuzi oguweweeza n’ebiriisa ebyetaagisa. Wali okimanyi nti okwetooloola ensi yonna eriyo ebika bya apo nga 7,500, nga mwe muli ebirina langi emmyufu, eya kyenvu, kiragala era ng’eriyo entono ennyo ezenkana ensaali n’ennene ennyo ezenkana sseccungwa? Bw’otunuulira akasigo ka apo akatono ennyo, kayinza okulabika ng’akatalina mugaso. Kyokka, akasigo ako akatono ennyo kakulamu ogumu ku miti egisingayo okulabika obulungi. (Oluyimba 2:3) Mu kiseera kya ttogo, omuti gwa apo gumulisa; ate mu kiseera kya ddumbi ne gubala ebibala. Omuti gwa apo guyinza okuwangaala emyaka 75, nga buli mwaka gubala ebibala ebijjuza ebibokisi 20 nga buli kimu kizitowa kilo 19!\nAkaweke kano akatono ennyo kakulamu omuti oguyinza okuliisa n’okusanyusa abantu okumala amakumi g’emyaka\n10, 11. Okulaba, okuwulira, okuwunyiriza, okukwata, n’okuloza byoleka bitya obulungi bwa Katonda?\n10 Mu bulungi bwe obungi, Yakuwa yatuwa omubiri ‘ogwakolebwa mu ngeri ey’ekitalo,’ nga gutusobozesa okutegeera emirimu gye n’okugisanyukira. (Zabbuli 139:14) Lowooza ku ebyo ebyayogeddwako ku ntandikwa y’essuula eno. Biki bye tulaba ebitusanyusa? Akaseko k’omwana asanyuse. Enkuba ng’etonnya mu nnimiro. Langi emmyufu, eya kyenvu, n’endala ezirabibwa ng’enjuba egolooba. Eriiso ly’omuntu lisobola okulaba langi ez’enjawulo ezisoba mu 300,000! Era tuyinza okuwulira amaloboozi agatali gamu, gamba ng’okuwuuma kw’empewo ekunta mu miti, n’okuseka kw’omwana omuto. Lwaki tusobola okulaba n’okuwulira ebintu ng’ebyo? Baibuli egamba: “Okutu okuwulira, n’eriiso eriraba, Mukama ye yakola byombi.” (Engero 20:12) Naye ebyo bintu bibiri byokka bye twogeddeko.\n11 Okuwunyiriza bwe bujulizi obulala obulaga obulungi bwa Yakuwa. Ennyindo y’omuntu eyinza okwawulawo ebintu ebiwunya obulungi oba obubi nga 10,000. Lowooza ku bino: akawoowo k’emmere gy’oyagala ng’efumbibwa, ebimuli, n’omukka oguva mu muliro. Era n’okukwatako kukusobozesa okuwulira empewo ng’ekufuuye ku mubiri, omwagalwa wo bw’akugwa mu kifuba, n’obuweweevu bw’ekibala ng’okikutte mu mukono gwo. Bw’okiruma, okozesa obusobozi obw’okulozaako. Owulira obuwoomi bwakyo. Mazima ddala tulina ensonga ennungi okwogera tuti ku Yakuwa: “Obulungi bwo nga bungi bwe waterekera abo abakutya!” (Zabbuli 31:19) Kyokka, Yakuwa ‘aterekedde’ atya obulungi abo abamutya?\nObulungi Obuvaamu Emiganyulo egy’Olubeerera\n12. Nteekateeka ki okuva eri Yakuwa ezisinga obukulu, era lwaki?\n12 Yesu yagamba: “Kyawandiikibwa nti Omuntu tabanga mulamu na mmere yokka, wabula na buli kigambo ekiva mu kamwa ka Katonda.” (Matayo 4:4) Mazima ddala, enteekateeka za Yakuwa ez’eby’omwoyo ziyinza okutuganyula ennyo n’okusinga ez’eby’omubiri, kubanga zitusobozesa okufuna obulamu obutaggwaawo. Mu Ssuula 8 ey’ekitabo kino, twalaba nti Yakuwa akozesezza amaanyi ge ag’okuzza obuggya ebintu mu nnaku zino ez’enkomerero okuleetawo olusuku lwe olw’eby’omwoyo. Ekintu ekikulu ennyo mu biri mu lusuku olwo ye mmere ennyingi ey’eby’omwoyo.\n13, 14. (a) Kiki nnabbi Ezeekyeri kye yalaba mu kwolesebwa, era kirina makulu ki gye tuli leero? (b) Nteekateeka ki ez’obulamu obw’eby’omwoyo Yakuwa z’akolera abaweereza be abeesigwa?\n13 Mu bumu ku bunnabbi obukulu ennyo obw’okuzza ebintu obuggya, nnabbi Ezeekyeri yayolesebwa ensi ezziddwa obuggya ne yeekaalu egulumiziddwa. Omugga gwakulukuta okuva mu yeekaalu eyo, ne gugenda nga gugaziwa era nga guwanvuwa okutuusa bwe gwafuuka ‘omugga ogw’emirundi ebiri.’ Buli gye gwakulukutiranga, gwaleetanga emikisa. Ku mbalama zaagwo kwakulako emiti egyavangako emmere era nga giwonya. Era omugga ogwo gwaleeta obulamu mu Nnyanja Enfu! (Ezeekyeri 47:1-12) Naye, ebyo byonna byali bitegeeza ki?\n14 Okwolesebwa kwali kutegeeza nti Yakuwa ajja kuzzaawo enteekateeka ye ey’okusinza okulongoofu, nga bwe kyalagibwa yeekaalu Ezeekyeri gye yalaba. Okufaananako omugga ogwo gwe yalaba mu kwolesebwa, enteekateeka za Katonda ez’obulamu zandikulukuse eri abantu be mu bungi. Okuva okusinza okulongoofu bwe kwazzibwawo mu 1919, Yakuwa akoledde abantu be enteekateeka ez’okufuna obulamu. Mu ngeri ki? Baibuli, ebitabo ebigyesigamiziddwako, enkuŋŋaana z’ekibiina n’enkuŋŋaana ennene, biyambye obukadde n’obukadde bw’abantu okuyiga amazima. Ng’akozesa ebintu ebyo, Yakuwa ayigirizza abantu be ekisingayo obukulu mu nteekateeka ze ez’okufuna obulamu—ekinunulo kya ssaddaaka ya Kristo, ekisobozesa abo bonna abaagala Katonda era abamutya okufuna enkolagana ennungi naye era n’essuubi ery’obulamu obutaggwaawo. * N’olwekyo, mu nnaku zino ez’enkomerero, ng’ensi eri mu njala ey’eby’omwoyo, abantu ba Yakuwa babadde ne mmere ey’eby’omwoyo mu bungi.—Isaaya 65:13.\n15. Obulungi bwa Yakuwa bunaakulukuta mu ngeri ki eri abantu abeesigwa mu Bufuzi bwa Kristo obw’Emyaka Olukumi?\n15 Naye, omugga Ezeekyeri gwe yalaba mu kwolesebwa tegujja kulekera awo kukulukuta ng’embeera z’ebintu zino zikomye. Wabula, gujja kukulukuta n’okusingawo mu Bufuzi bwa Kristo obw’Emyaka Olukumi. Olwo nno, okuyitira mu Bwakabaka bwa Masiya, Yakuwa ajja kukozesa ssaddaaka ya Yesu mu bujjuvu, mpolampola atuuse abantu ku ssa ly’obutuukirivu. Mu kiseera ekyo, nga tulisanyukira nnyo obulungi bwa Yakuwa!\nEngeri Endala ez’Obulungi bwa Yakuwa\n16. Baibuli eraga etya nti obulungi bwa Yakuwa buzingiramu n’engeri endala, era ezimu ku zo ze ziruwa?\n16 Obulungi bwa Yakuwa tebukoma ku kuba nti agaba bugabi. Katonda yagamba Musa: “N[n]aayisa obulungi bwange bwonna mu maaso go, era n[n]aatendera erinnya lya Mukama mu maaso go.” Oluvannyuma Ebyawandiikibwa bitugamba: “Mukama n’ayita mu maaso ge, n’atendera nti Mukama, Mukama, Katonda ajjudde okusaasira era ow’ekisa, alwawo okusunguwala, era alina okusaasira okungi n’amazima amangi.” (Okuva 33:19; 34:6) N’olwekyo, obulungi bwa Yakuwa buzingiramu engeri endala ennungi. Ka twekenneenyeko bbiri ku zo.\n17. Ekisa kye ki, era Yakuwa akyolese atya eri abantu abatatuukiridde?\n17 ‘Wa kisa.’ Engeri eno etutegeeza bingi ku ngeri Yakuwa gy’akolaganamu n’ebitonde bye. Mu kifo ky’okubeera omukambwe, atalina mukwano, oba nnaakyemalira ng’abantu abalina obuyinza bwe batera okubeera, Yakuwa mukkakkamu era wa kisa. Ng’ekyokulabirako, Yakuwa yagamba Ibulaamu: “Yimusa kaakano amaaso go, otunule ng’oyima mu kifo mw’oli, obukiika obwa kkono n’obwa ddyo n’ebuvanjuba n’ebugwanjuba.” (Olubereberye 13:14) Abeekenneenya ba Baibuli bagamba nti ebigambo by’Olwebbulaniya olwasooka ebikozesebwa mu lunyiriri luno byoleka okusaba n’eggonjebwa. Waliwo n’ebyokulabirako ebirala ebikifaananako. (Olubereberye 31:12; Ezeekyeri 8:5) Kiteebereze, Omufuzi w’obutonde bwonna ayogera n’abantu n’eggonjebwa ng’alina ky’abasaba! Mu nsi ejjudde obukambwe, tekizzaamu nnyo amaanyi okumanya nti Katonda waffe, Yakuwa, wa kisa?\n18. Mu ngeri ki Yakuwa ‘gy’alina amazima amangi,’ era lwaki ebigambo ebyo bizzaamu amaanyi?\n18 ‘Alina amazima mangi.’ Abantu bangi si beesigwa leero. Naye Baibuli etujjukiza: “Katonda si muntu, okulimba.” (Okubala 23:19) Mu butuufu, Tito 1:2, lugamba nti ‘Katonda tayinza kulimba.’ Mulungi nnyo n’aba nga tasobola kulimba. N’olwekyo, ebisuubizo bya Yakuwa byesigika, era byayogera bulijjo bituukirira. Era Yakuwa ayitibwa ‘Katonda ow’amazima.’ (Zabbuli 31:5) Ng’oggyeko obutalimba, ategeeza abalala amazima mu bungi. Takola bintu mu nkukutu; wabula awa abaweereza be abeesigwa ekitangaala okuva mu tterekero lye ery’amagezi. * Abayigiriza n’engeri y’okugobereramu amazima g’abayigiriza ne basobola ‘okutambulira mu mazima.’ (3 Yokaana 3) Okutwalira awamu, obulungi bwa Yakuwa bwanditukutteko butya kinnoomu?\n‘Sanyukira Obulungi bwa Yakuwa’\n19, 20. (a) Setaani yagezaako atya okuleetera Kaawa okubuusabuusa obulungi bwa Yakuwa, era kiki ekyavaamu? (b) Obulungi bwa Yakuwa bwanditukozeeko ki, era lwaki?\n19 Setaani bwe yali akema Kaawa mu lusuku Adeni, mu ngeri ey’obukujjukujju yamuleetera okubuusabuusa obulungi bwa Yakuwa. Yakuwa yali agambye Adamu: “Buli muti ogw’omu lusuku olyangako nga bw’onooyagalanga.” Ku miti emingi ennyo egyali mu lusuku olwo, gumu gwokka Yakuwa gwe yabagaana okulyako. Kyokka, weetegereze engeri Setaani gye yabuuzaamu Kaawa: “Bw’atyo bwe yayogera Katonda nti Temulyanga ku miti gyonna egy’omu lusuku?” (Olubereberye 2:9, 16; 3:1) Setaani yanyoolanyoola ebigambo bya Yakuwa, Kaawa alowooze nti Yakuwa yalina ekirungi kye yali abakweka. Eky’ennaku, akakodyo ako kaakola. Kaawa, okufaananako abasajja n’abakazi bangi abaamuddirira, yatandika okubuusabuusa obulungi bwa Katonda, eyali amuwadde buli kyonna kye yalina.\n20 Tumanyi ennaku n’obuyinike ebyava mu kubuusabuusa okwo. N’olwekyo, ka tugoberere ebigambo ebiri mu Yeremiya 31:12: “Balikulukutira [“balisanyukira,” NW] wamu awali obulungi bwa Mukama.” Mazima ddala, obulungi bwa Yakuwa bwandituleetedde essanyu ppitirivu. Tetulina kubuusabuusa biruubirirwa bya Katonda waffe, ajjudde obulungi. Tuyinza okumwesiga mu bujjuvu kubanga ayagaliza birungi byereere abo abamwagala.\n21, 22. (a) Ngeri ki ezimu mw’oyinza okulagira nti osiima obulungi bwa Yakuwa? (b) Ngeri ki gye tujja okwogerako mu ssuula eddako, era eyawukana etya ku bulungi?\n21 Ate era, bwe tufuna omukisa okutegeeza abalala ku bulungi bwa Yakuwa, tufuna essanyu. Zabbuli 145:7 lwogera luti ku bantu ba Katonda: “Banaayatulanga obulungi bwo obungi.” Buli lunaku, tuganyulwa mu bulungi bwa Yakuwa mu ngeri emu oba endala. Lwaki togifuula mpisa yo okwebaza Yakuwa buli lunaku olw’obulungi bwe, ng’omwebaza olw’ekirungi ekyo kyennyini ky’akoze? Okulowooza ku bulungi bwe n’okumwebaza buli lunaku, era n’okubuulirako abalala, kijja kutuyamba okukoppa Katonda waffe omulungi. Era, bwe tunoonya amakubo ag’okwolekamu obulungi, nga Yakuwa bw’akola, enkolagana yaffe naye ejja kweyongera. Omutume Yokaana eyali akaddiye yagamba: “Omwagalwa, togobereranga kibi, wabula ekirungi. Akola obulungi ye wa Katonda.”—3 Yokaana 11.\n22 Obulungi bwa Yakuwa era bukwataganyizibwa n’engeri endala. Ng’ekyokulabirako, Katonda “alina okusaasira kungi” oba mwesigwa nnyo. (Okuva 34:6) Engeri eno, okusingira ddala Yakuwa agyoleka eri abaweereza be abeesigwa. Mu ssuula eddako, tujja kuyiga engeri gy’akikolamu.\n^ lup. 14 Tewali kyakulabirako kyoleka bulungi bwa Yakuwa okusinga ekinunulo. Ku bukadde n’obukadde bw’ebitonde eby’omwoyo, Yakuwa yalondamu Omwana we omu yekka omwagalwa, okutufiiririra.\n^ lup. 18 Nga kituukirawo, Baibuli ekwataganya amazima n’ekitangaala. Omuwandiisi wa Zabbuli yagamba, ‘tuma ekitangaala kyo n’amazima.’ (Zabbuli 43:3) Yakuwa awa abo abaagala okuyigirizibwa ekitangaala eky’eby’omwoyo mu bungi.—2 Abakkolinso 4:6; 1 Yokaana 1:5.\n1 Bassekabaka 8:54-61, 66 Sulemaani yasiima atya obulungi bwa Yakuwa, era kyaviiramu ki Abaisiraeri?\nZabbuli 119:66, 68 Okusaba kwaffe kuyinza kutya okulaga nti twagala okukoppa obulungi bwa Yakuwa?\nLukka 6:32-38 Kiki ekiyinza okutuyamba okukoppa omwoyo gwa Yakuwa ogw’okugaba?\nAbaruumi 12:2, 9, 17-21 Tuyinza tutya okwoleka obulungi mu bulamu bwaffe obwa bulijjo?


Bukedde Online - Ekisaakaate kigenda mu maaso e Katende Mawokota\nAbaana nga bali mu kisaakaate\nEKISAAKAATE kya Nnabagereka eky’omulundi ogwa 13 kigenda mu maaso ku St. Joseph Of Nazareth e Kavule Katende mu ssaza ly’e Mawokota ng’abaana 450 abakyetabyemu bayigirizibwa okukola emirimu egitali gimu.\nAbaana abakyetabyemu bali wakati w’emyaka mukaaga ne 18 nga basanyufu olw’okuweebwa omukisa gwebatafuna waka waabwe okukola emirimu egitali gimu ekintu ekibaviriddeko obutayiga kugikola.\nKu Lwokubiri abaana bano bakedde kuyigirizibwa engeri y’okweyonjaamu ng’omusomo guno gwakoleddwa abagunjuzi okuli Margaret Ssempala, Jane Kayanja ne Hassan Ssebuggwawo.\nEkisaakaate ky’Omulundi guno kitambulidde ku mulamwa ogugamba nti ‘OBuntu Bulamu: Mu Bikolwa Byange’ ng’abaana bayigirizibwa okwolesa obuntubulamu mu byonna byebakola okugeza mu kusoma, okwogera,okusuubula, obuyonjo n’ebirala.\n“Katugambe mu kkoowe ly’obuyonjo tekibeera kya buntu bulamu obutanaaba notandika okuwunyirira bano, okutuula mu takisi ekyaziyazi nolemesa bano okutuula obulungi,toyagala kugabana kweebyo ebisomesebwa n’ebirala bwebityo. N’olwekyo twagala abaana bayige okwolesa obuntu bulamu mu byonna byebakola,” Mukyala Ssempala bweyategezezza.\nAkulira Ekitongole Kya Nnabagereka Development Foundation, Andrew Adrian Mukiibi, agamba nti ng’ogyeeko abaana okuyigirizibwa okukola emirimu egy’enjawulo mu maka, basigibwamu omutima ogw’okukola emirimu egigasiza awamu abantu n’okubawa obukodyo obubayamba okwanganga obulamu bwensi.\nMukiibi akikatiriza nti enyingo z’obuntu bulamu zisosowazibwa nnyo mu kisaakaate kisobozese okubunyisa obuntubulamu mu ggwanga. Nnabagereka yatandikawo ekisaakaate ng’erimu ku makkubo ag’okuzza empisa, okutumbula eby’obulamu, n’okulakulanya abantu mu Uganda yonna.\nAte ku lwokubiria abaana basomesebwa ku nnimi zaabwe enzaliranwa nga babagazisa okuziwandiika,okuzisoma n’okuzoogera nga basomeseddwa Omutaka Wilson Ssentoogo. Eggulo ku Lwokusatu baasomeseddwa ku buwangwa bwaabwe. Ekisaakaate kino kyatandise nga January 5-19,2019 lwekinakomekkerezebwa.


Ezeekyeri 10 LCB - Ekitiibwa kya MUKAMA Kiva mu Yeekaalu - Bible Gateway\n10 (A)Ne ntunula, laba, ekifaananyi eky’entebe ey’obwakabaka eya safiro nga kiri waggulu w’ekibangirizi w’emitwe gya bakerubi. 2 (B)Mukama n’agamba omusajja ayambadde linena nti, “Genda wakati wa zinnamuziga wansi wa bakerubi, otoole amanda mu mukono gwo okuva wakati mu bakerubi, ogasaasaanye mu kibuga.” N’ayitawo nga ntunula.\n3 Bakerubi baali bayimiridde ku luuyi olw’Obukiikaddyo obwa yeekaalu; omusajja bwe yayingira ekire ne kijjula mu luggya olw’omunda. 4 (C)Awo ekitiibwa kya Mukama ne kyambuka okuva waggulu wa bakerubi ne kidda mu mulyango gwa yeekaalu. Ekire ne kijjula mu yeekaalu, n’oluggya ne lujjula okumasamasa okw’ekitiibwa kya Mukama. 5 (D)N’okuwuuma kw’ebiwaawaatiro bya bakerubi ne kuwulikika wala mu luggya olw’ebweru, ng’eddoboozi lya Mukama ow’Eggye bwe liwulikika ng’ayogedde.\n6 Mukama bwe yalagira omusajja ayambadde linena nti, “Toola omuliro okuva mu zinnamuziga, wakati mu bakerubi,” omusajja n’ayingira n’ayimirira ku mabbali ga nnamuziga emu. 7 Awo omu ku bakerubi n’agolola omukono gwe eri omuliro ogwali wakati wa bakerubi, n’addira ogumu ku gwo, n’aguteeka mu ngalo ez’omusajja ayambadde linena, eyagutwala n’afuluma. 8 (E)Wansi w’ebiwaawaatiro bya bakerubi waalabika ng’awaali emikono gy’omuntu.\n9 (F)Ne ndaba zinnamuziga nnya ku mabbali ga bakerubi buli nnamuziga ng’eriraanye kerubi, zinnamuziga nga ziyakaayakana ng’ejjinja erya berulo. 10 Mu ndabika nga zifaanagana, nnamuziga emu ng’eri ng’etudde mu ginnaayo. 11 Mu kuseeseetuka, zaaseeseetukanga mu njuyi nnya bakerubi gye baatunulanga, era zinnamuziga z’omu maaso gye zaayiringitiranga, n’endala zonna gye zaayiringitiranga. 12 (G)Omubiri gwabwe gwonna, n’emigongo gyabwe, n’emikono gyabwe, n’ebiwaawaatiro byabwe, ne zinnamuziga, nga zijjudde amaaso enjuuyi zonna. 13 Ne mpulira zinnamuziga nga ziyitibwa “ezeetooloola eziwulukuka.” 14 (H)Buli emu ku zo yalina obwenyi buna: obwenyi obw’olubereberye bwali bwa kerubi, obwokubiri nga bwa musajja, obwokusatu nga bwa mpologoma, obwokuna nga bwa mpungu.\n15 (I)Awo bakerubi ne basituka. Bye biramu bye nalaba ku mabbali g’omugga Kebali. 16 Bakerubi bwe baaseeseetukanga, zinnamuziga ezaali ku mabbali ne ziseeseetukira wamu nabo; bakerubi bwe baayanjuluzanga ebiwaawaatiro byabwe okusituka okuva ku ttaka, zinnamuziga nazo tezaavanga ku lusegere. 17 (J)Bakerubi bwe baayimiriranga, nazo ne ziyimirira; bakerubi bwe baasitukanga, nnamuziga ne zisitukira wamu nabo, kubanga omwoyo ow’ebiramu yali mu zo.\n18 (K)Awo ekitiibwa kya Mukama ne kiva ku mulyango gwa yeekaalu ne kiyimirira waggulu wa bakerubi. 19 (L)Ne ndaba bakerubi nga bayanjuluza ebiwaawaatiro byabwe, ne basituka okuva ku ttaka, ne zinnamuziga nazo ne zigendera ku mabbali gaabwe. Ne bayimirira awayingirirwa ku luggi olw’ebuvanjuba olwa yeekaalu ya Mukama, n’ekitiibwa kya Katonda owa Isirayiri nga kiri waggulu waabwe.\n20 (M)Era ebyo bye biramu bye nalaba wansi wa Katonda wa Isirayiri ku mugga Kebali, olwo ne ntegeera nga bakerubi. 21 (N)Buli omu yalina obwenyi buna n’ebiwaawaatiro bina, ne wansi w’ebiwaawaatiro byabwe nga waliyo ebyali ng’emikono gy’omuntu. 22 Obwenyi bwabwe bwanfaananira nga buli bwe nalaba ku mugga Kebali. Buli omu n’atambula n’agenda mu maaso.\n10:1 : a Kub 4:2 b Kuv 24:10 c Ez 1:22\n10:2 : a Ez 9:2 b Ez 1:15 c Kub 8:5\n10:4 : Ez 1:28; 9:3\n10:5 : Yob 40:9; Ez 1:24\n10:8 : Ez 1:8\n10:9 : Ez 1:15-16; Kub 21:20\n10:12 : a Kub 4:6-8 b Ez 1:15-21\n10:14 : a 1Bk 7:36 b Ez 1:6 c Ez 1:10; Kub 4:7\n10:15 : Ez 1:3, 5\n10:17 : Ez 1:20-21\n10:18 : Zab 18:10\n10:19 : Ez 11:1, 22\n10:20 : Ez 1:1\n10:21 : a Ez 41:18 b Ez 1:6


Bukedde Online - Abajaasi ba UPDF 1,700 babatutte Somalia\nAlumirizza omujaasi okukuba abantu amasasi...\nEKIBINJA nnamba 11, eky’abajaasi Bannayuganda 1,700 batwaliddwa mu lutalo e Somalia okuddira mu bannaabwe 1,700 ab’ekibinja nnamba 9, ababaddeyo okumala omwaka mulamba.\nAbajaasi bano baasimbudde ku Lwakusatu okugenda e Somalia era baakulembeddwamuCol. Joseph Balikuddembe ate ng’abaavuddeyo babadde baduumirwa, Lt. Col. Akiki Rugadya era nga bano baakola nnyo okuwamba ekitundu ky’e Masilah ne KM 50.\nCol. Balikuddembe ayinza okuba nga tagenda kusanga kaseera kangu mu kitundu ky’e Jowhar gy’asuubirwa okutwalibwa kubanga eno y’esigadde abakambwe ba Al Shabaab abagumbye mu kisaawe ky’ennyonnyi kyokka kye babadde basigaddemu mu Somalia.\nBalikuddembe yalabuddwa aduumira amagye ga Uganda ag’oku ttaka, Lt. Gen. Katumba Wamala eyabaanirizza e Mugadishu nga bw’alina okukola ennyo okuddira ddala mu bigere bya munne Rugadya bwe yakola okuwamba KM 50.\nAte Katumba alabudde Bannayuganda obutesuuliraayo gwa nnagamba ku bakambwe ba Al Shabaab abataano abagambibwa okuyingira mu Uganda nti kisoboka kubanga engeri amagye g’amawanga amagatte omuli ne Uganda gye gaabanyigiriza mu ddwaaniro e Somalia, bayinza okwagala okwesasuza.\n“Al Shabaab ekyali ya maanyi n’e Somalia mu bitundu ebimu era eringa omusota omukubeko bw’oba tonnagukuba ku mutwe n’ogutta bwe gukulabiriza gukuluma,” Lt. Gen. Katumba Wamala bwe yategeezezza omusasi wa Bukedde Joseph Mutebi ali mu ddwaaniro e Somalia.\nYategeezezza nti engeri ensalo zaffe nga Uganda ne Kenya bwe tulina ennyo enkolagana n’abantu bonna okuva mu mawanga ag’enjawulo mu by’obusuubuzi nga tetukalubiriza muntu ayingira ggwanga lyaffe bangi bakozesa ekkubo lino naddala Abasomali ne bayingira mu Uganda era Bannayuganda balina okwegendereza omuntu yenna gwe batategeera bulungi babuulire poliisi n’obutamala gasanga bibokisi ne babikwatako.\nBajeti ya 2019/2020 essira liri ku byakwerinda\nEBIKULU EBIRALA MU BAJETI 2018/2019


Bukedde Online - Lukwago azinira ku ntoli za FDC\nLukwago azinira ku ntoli za FDC\nYinvesita aliira ku nsiko lwa bufere: Poliisi emuyigga\nFamire y'abantu 20 bagiteze obutwa: Abaana...\nLOODI Meeya Erias Lukwago kati azinira ku ntoli za bakansala ba FDC ng’akubiriza olukiiko olufuga ekibuga ng’era bwe yabadde alonda omumyuka we, Hajjat Sarah Kanyike baamuwadde obukwakkulizo bwe yatuukirizza olukiiko okutambula obulungi.\nAbamu ku bakansala nga bayozaayoza Kanyike.\nBaamutaddeko akazito nti bw’aba tabawadde kifo kya bumyuka, abakakase nti ebifo byonna ebisava ku bukiiko mwe basinziira okukola emirimu tagenda kubisaako muntu yenna. Akakwakkulizo kano Lukwago yakakkiriza era nga tebannaba kukakasa mumyuka we, olukiiko lwatudde ebifo baabigabanye dda.\nLukwago bwe yalonze omumyuka we, Hajjat Sarah Kanyike bonna bakansala awatali kwesalamu ne bamuwagira.\nOkumukakasa kwatute eddakiika ezitaaweze 10 ng’aba FDC batuukiriza ndagaano gye baakoze ne Lukwago ku ludda lwe. Buli eyabadde ayimuka okwogera ng’awaana Lukwago okubalondera omumyuka alina ebisaanyizo bye baagala.\nEkiteeso ekyazzeeko kyabadde kya kulonda bakulembeze ba bukiiko obuteesa ku mirimu egy’enjawulo mu lukiiko. Ebifo munaana ku bifo 10 byatwaliddwa ba FDC.\nAba NRM baabawaddeko ekifo kimu ne bakansala abaalondeddwa nga tebalina kibiina ekifo kimu.\nENGABANA, ABA FDC;\nHajj Abubaker Kawalya ye ssentebe w’akakiiko akakola ku kutegekera ekibuga.\nIsmail Ddamba Kisuze y’akulira ebyenjigiriza.\nKennedy Okello ye ssentebe w’akakiiko akakola ku nguudo.\nMicheal Zziggwa akulira bya nsimbi\nAlice Amonny akulira byabulamu.\nDoreen Nyanjula akulira byansolooza ya misolo\nDoreen Sabuka akulira bya mbeera z’abakozi n’enzirukanya y’emirimu mu kitongole.\nZamin Masunge akulira kakiiko akakola ku kikula ky’abantu .\nBruhan Byaruhanga ssentebe wa kakiiko akakola ku mateeka.\nSarah Kanyike - mumyuka wa loodi meeya.\nMoses Kataabo -\nFatumah Nsereko akulira kakiiko ka kubala bitabo.\nOkulonda obukiiko bw’onna kwawedde loodi meeya tataddeyo kigambo kye okuggyako okuluhhamya nti ani asembye n’ani aleeta erinnya ly’ekifo ekirala.\nBakansala ba FDC ku lukiiko bali 18. Aba NRM bali 7. Aba DP bali babiri 2 sso ng’abatalina kibiina bali 3, okuli; Ibrahim Ssegirinya, Fatumah Nsereko ne Ismail Tabalamule.\nBakansala abakola emirimu egy’ekikugu tebannaba kulondebwa era kino kyabadde kyagala kutabula lukiiko ng’abamu balowooza nti terutudde mu butuufu.\nWabula Lukwago yawabudde nti si buli lukiiko olutuula nti lulagirwa bakansala bonna okuba nti baba balondeddwa .\nYagambye nti ekikkirizibwa gwe muwendo gwa bakansala okuba nti gwabaddewo era yeebuuzizza ku nampala w’olukiiko n’amuwabula nti lutudde mu mateeka era Bruhan Byaruhanga eyabadde akibuuzizza n’akikomya awo.\nENGERI ABA FDC GYEBAALUSE OLUKWE\nBaatuula mu nkiiko ezisoba mu ssatu nga bateesa ku ngabanya y’ebifo era okusooka baali basibidde ku kya kutwala kifo kya mumyuka wa loodimeeya nga bagamba nti Erias Lukwata talina nkola yonna gy’asobola kuyitamu kubalemesa kifo ekyo kubanga be basinga obungi.\nEkifo bo baali bakyagaliza Kennedy Okello (ava Nakawa I) oba Alice Amony (Nakawa II).\nKino Loodimeeya olwakiwulira n’abayita mu butongole n’abannyonnyola.\nEnkiiko ezaasooka tebaamuwuliriza kyokka ensonga n’azongerayo ewa pulezidenti w’ekibiina Mugisha Muntu eyabakakkanya n’abawabula nti Lukwago muntu waabwe gwe batateekeddwa kulemesa n’okusika naye ennyo omuguwa ng’alina ensonga ze zaayagala okuyisaamu.\nYabatuuza n’abagamba nti bakirize bo bagabane ebifo ku bukiiko mwe bagenda okuteeseza.\nKino bakansala baakiwuliriza naye ate mu bo bennyini engabana y’ebifo n’ebatabula.\nKigambibwa nti abamu ate nga be baasinga okulwana entalo z’ekibiina nga Ismail Ddamba baali tebabawadde. Bwe baddayo okwanjulira Pulezidenti w’ekibiina Mugisha Muntu ensonga eno n’abalagira banoonye mangu ekifo kwe bagenda okussa Ddamba.\nBaawalirizibwa okusuula Catherine Nagawa eyali omumyuka wa Joyce Ssebuggwawo e Lubaga mu kisanja ekiwedde nga bagamba nti tanyiikidde mu ntalo z’ekibiina ezigenda mu maaso n’ezibaddewo ekifo ne bakironderamu Ddamba.\nOluvannyuma Loodi meeya yabayita mu makaage agasangibwa mu Bulwa Zooni e Lubaga n’abasaba nti bakirize okukakasa omumyuka we kubanga naye akirizza ebifo bye beegabidde.\nEnjuyi zombi zaayingidde mu lukiiko nga buli omu amanyi omulala ky’ayagala era tewali yataambadde munne.\nAba NRM abaakulembeddwa Bruhan Byaruhanga ne Daudi Lwanga nabo baabadde balina ebifo bye baagala naddala ekyebyenjigiriza naye olw’okuba aba FDC baabadde baakyewadde dda tebaatawaanye kuvuganya nga bamanyi tebasobola kuwangula.\nByaruhanga wano we yasinzidde n’ategeeza nti olukiiko lwonna kati luvugibwa ba FDC . “tetusobola kubawangula. Twabalese bakole kye baagala era akafo kamu ke batuwadde ketugenda okuweerezaamua. Baalowoozezza nti ekyamateeka kitono naye ate kyamanyi nnyo era ffe tusirise tetwagala kutandikira mu ntalo,” Byaruhanga bwe yagambye.\nAte Moses Kataabu yagambye nti naye yabadde ayagala ekifo naye olw’okuba bali babiri mu lukiiko lwonna, asirise kubanga babawadde kya mumyuka wa Lukwago .\nYagambye nti kanso yonna kati eringa ya FDC naye ekirungi bawuliriza era bakolagana bulungi nabo.\nIsmail Ddamba yagambye nti ekifo ekyaweereddwa owa NRM Byaruhanga ne Fatumah Nsereko atalina kibiina basaana babisiime mu mutima gw’okuba obumu kubanga nabyo byabadde biyinza okbutafunika.\nYagasseeko nti ebifo baabigabanye okusinziira ku bitundu bye bakiikirira. “ Buli konsituwensi twagezezaako okugiwa ssentebe w’akakiiko era bannaffe abataafunye bagenda kulondebwa ng’emyaka ebiri buli lwe tulonda giweddeko.”\nLukwago olukiiko oluddako yaluyise ku nkomerero ya mwezi guno.\nMulindwa Muwonge avuganyizza Mukiibi mu kuzaala